BIBLE MUTAL SIE SAMUEL 28\n☰ SIE SAMUEL 28 ◀ ▶\n1 In kutu pacl tok, mwet Philistia elos toeni in mweun lain mwet Israel, ac Tokosra Achish el fahk nu sel David, “Kom kalem kac lah kom ac mwet lom ingan ac fah wiyu lac ke mweun luk?”\n2 David el topuk, “Aok, nga kalem kac. Nga mwet kulansap lom, ac kom ac fah sifacna liye ma nga ku in oru.”\nNa Achish el fahk, “Wona! Nga ac fah oru tuh kom in mwet se ma tu siskuk in pacl e nukewa nwe tok.”\nSaul El Sramsram Nu Sin Sie Mwet Susfa\n3 In pacl se inge Samuel el misa tari, ac mwet Israel nukewa elos arulana asor kacl, ac elos piknilya in acn sel in Ramah. Saul el lusak mwet inutnut ac mwet susfa nukewa liki acn Israel.+\n4 Mwet mweun Philistia elos toeni ac tulokinya nien aktuktuk lalos apkuran nu siti se pangpang Shunem. Ac Saul el eisani mwet mweun lun Israel ac tulokinya nien aktuktuk lalos Fineol Gilboa. 5 Ke Saul el liye un mwet mweun lun mwet Philistia, el arulana sangeng, 6 ac el siyuk sin LEUM GOD lah mea el ac oru. Tuh LEUM GOD El tiana topkol, finne ke mweme, ku ke eot Urim ac Thummim, ku ke pusren mwet palu.+ 7 Na Saul el sapkin nu sin mwet pwapa lal, “Sokak sie mutan inutnut, ac nga fah som nu yorol ac siyuk kasreyuk sel.”\nNa elos topuk ac fahk, “Oasr sie mwet inutnut in acn Endor.”\n8 Na Saul el sifacna ekulla lumahl. El nokomang siena kain nuknuk, ac ke lohsrani tari, el us luo pac mukul in welul som nu yurin mutan inutnut sac. El fahk nu sin mutan sac, “Sramsram nu sin ngunin mwet misa keik, ac fahk nu sik lah mea ac sikyak. Pangonma ngunin mwet se su nga ac fahk inel nu sum.”\n9 Ac mutan sac topuk, “Nga mu kom arulana etu ma Tokosra Saul el oru ke el lusak mwet inutnut ac mwet susfa liki Israel. Na efu kom ku srifeyu, pwanang ac ku in anwuki nga?”\n10 Na Saul el orala sie wulela na ku ac fahk, “Inen LEUM GOD moul, nga wulela nu sum lah kom ac fah tia kaiyuk ke kom ac oru ma se inge.”\n11 Na mutan sac siyuk sel Saul, “Su kom lungse ngan pangonak nguna uh?”\nAc Saul el fahk, “Samuel.”\n12 Ke mutan sac liyalak Samuel, el wowoyak ke pusra lulap ac fahk nu sel Saul, “Efu ku kom kiapweyula? Kom pa Tokosra Saul!”\n13 Na tokosra el fahk nu sel, “Nikmet sangeng! Mea kom liye?”\nAc mutan sac fahk, “Nga liye sie ngun utyak liki infohk uh.”\n14 Ac Saul el siyuk, “Fuka luman ngun sacn?”\nAc mutan sac fahk, “Mukul matu se pa utyak, ac el nukum sie nuknuk loeloes.”\nNa Saul el etu lah Samuel pa mwet sac, ac Saul el faksufi in akfulatyal.\n15 Na Samuel el fahk nu sel Saul, “Efu kom tukasru nu sik ac oru nga foloko?”\nNa Saul el topuk ac fahk, “Nga arulana fosrnga! Mwet Philistia elos mweuniyu, ac God El ngetla likiyu. El tia sifil topukyu, finne ke pusren mwet palu ku ke mweme. Na pa nga pangon kom tuh kom in fahk nu sik lah mea nga enenu in oru.”\n16 Ac Samuel el fahk, “Efu ku kom pangonyu, ke LEUM GOD El ngetla liki kom ac ekla mwet lokoalok lom? 17 LEUM GOD El oru nu sum oana ma El tuh sap ngan fahk nu sum ah. El eisla tokosrai uh liki kom, ac sang nu sel David.+ 18 Kom tuh seakos ma God El sapkin nu sum ke El mu kom in kunausla mwet Amalek nukewa ac ma lalos nukewa. Pa inge sripa se sis LEUM GOD El oru ouinge nu sum.+ 19 El ac fah eiskomyang ac mwet Israel nu inpoun mwet Philistia. Lutu, kom ac wen nutum ac fah wiyuyang, ac LEUM GOD El ac fah asang mwet mweun lun Israel nu inpoun mwet Philistia.”\n20 In kitin pacl ah na, Saul el putati asrosrelik fin fohk uh, ke sripen el arulana sangeng ke ma Samuel el fahk ah. El munasla ke sripen el tiana mongo ke len fon sac ac fong fon sac. 21 Na mutan sac kalukyang nu yorol ac liye lah el arulana sangeng, ac el fahk nu sel Saul, “Leum luk, nga pilesrala moul luk ke nga oru ma kom siyuk ah. 22 Inge, nga siyuk kom in porongeyu. Lela nga in orala kutu mwe mongo nom. Kom enenu in mongo tuh in kui monum, na kom fah ku in som inkanek lom.”\n23 Saul el tia lungse. El fahk mu el ac tiana mongo. Mwet pwapa lal elos kwafel tuh elan eis kutu mwe mongo. Tok kutu, na el tari wi na ma elos fahk. El tukakek liki infohk uh ac muta fin bed se. 24 Ac mutan sac sulaklak na uniya cow fusr soko ma el muta kite in fatelik, ac el use flao ac manman bread wangin mwe pulol kac. 25 Mutan sac takunla mwe mongo inge ye mutal Saul ac mwet pwapa lal, ac elos mongoi. Na elos som liki acn sac in fong sacna.\n+ 28:3 Lev 20:27; Dut 18:10–11; 1 Sam 25:1 + 28:6 Oek 27:21 + 28:17 1 Sam 15:28 + 28:18 1 Sam 15:3–9


Ke El fuhsr na pwacye ah, pahpah ninac kiyacl ah usacluh nuh Utah in karihngihnyuck. Sucu sac lutiyuck ac pacptaislac sin misineri. El tiac pacptaislac nuh ke Alu uh ke srihpen el soenna sun matwac yac alkosr.\nPahpah ninac kiyacl ah misac ke ongaiyac se. Oruh ninac mahtuh kiyacl ah suhpwacllah nuh yen sel ah, kosraclah inkof meoa, fohlohk nuh ke siti se ma el isuslac we ah.\nEl tuh fahsr ke inkacnek soko ke Mahs ke na yac somlah ah ke el puhla lah el enenuh in sramsram nuh sin muhtwacn se el tiac etuh. El sramsram nuh sel ke kahs English el srackna esam ah. El nuhrs se suhpweyucklac sin misin prestuhn nuh ke siti se lal ah in sukok lohm ac kahsruh luhn ono nuh sin misineri ma fah srihsrngiyucki nuh we pacl na sa. Elos kawuckyak ke elos sramsram ah. Ke el fohlohk nuh ke ohfohs luhlahp luhn misin ah, el fahkwacl


Friday (1/1) Sifac: Leum God El Oasr - Word Of Knowledge | USA\nBy Lipan Welly\nFriday January 1 2016\nSifac: Leum God El Oasr\nMwe Read: Genesis 28:15-22\nPaing kowos kewa mwet wiyuck. Fal lacna in wi kaksakin God fulactlacna ke moul wowo El acse nusesr in sifil pac eis kas Lal ke pacl se pac inge.\nMwe lutlut se lasr inge sikyak ke pacl se Jacob el som kuh fasr liki acn Beersheba in som nu Haran (Gen 28:10). Ke el totolah ke fufasryucsr lal, el eis sie yot ac elongack ac eis monglac lal in sie acn. Ke el motullac, el mwemwe muh el liye nien fan se tuyak faclu yak ac sun inkusrao (Gen 28:12).\nAc Leum God El kaskas nusel ac olela nusel tuh El ac fa sang fwilin tulik natul tuh in puhs oacna pohk fin facluh (Gen 28:14) ac El ac fa loangel yen nukewa el som nu we. Fukah wolacna iyac kuht fin ac oru fufasryucsr lasr nu yen kuht mwet sac nu we ac etu tuh asr mwet kuhlacna se in tu siskacsr ac akola in loange kuht yen kuht som nu we?\nLEUM GOD El oacyac pac sang kas Lal nusel Jacob lah El ac fa folokonol lah nu in acn sac kuh acn se suc el ac fwac insewowo we. El oacyac pac wulelah nusel tuh El ac fwa welul nuke El oracla kewa wulelah Lal nusel inge. Jacob el akilen yen mutal se inge ac fahk tuh “Payena paye Leum God El oasr in acn se inge” ac akilenyac tuh acn na oal se pa inge (Gen 28: 15-16).\nJacob el toang na tukakek ke lotu se tokoh ah ac tulokonack yot se suc el ilung in akilenyac yen mutal se inge ac ukiyac oil in olive fin yot sac ac kisackungacng nusin God. El sang inen acn se inge Bethel, kalmac pa yen muhtal (Gen 28:18-19).\nEl oraclah sie wulelah nusin God tuh El fin welul ke fufasryucsr lal ac sang mongo nacl, ac oacyac pac folokonllah nu in facl sin papa tumacl na El ac fa God lal nutok ac el ac fa sang sie tafu singoul ke ma nukewa God El acsang nusel (Gen 28:22).\nLela kuht in etu ac lulalfongi tuh “LEUM GOD El oasr” ac akola in wi kuht ke yac sasuc se suc kuht ilyak nukac inge. Ac in usongyac nuh in kuht lulalfongi lasr Nusel tuh El ac fa wi kuht ke fufasryucsr lasr lah loes kuh fototo. Ac El ac fa oacyac pac wi kuht nu in facl se suc El akolah nusesr kais sie. Mwet wiyuck, lela nga kom in oru kulansap lasr in oa ye mutal ac etu tuh LEUM GOD fulatlana El oasr yen nukewa, pacl nukewa ac akolah nusesr in kasre kuht ke mwe siyuck lasr. Kulo ac Happy New Year!\nPrevPreviousThursday (12/31) Sifac: Akilenyuck Inse Pwaye\nNextSaturday (1/2) Sifac: Paing KomNext


BIBLE MUTAL SIE THESSALONICA 1\nLeta Se Meet Lal Paul Nu Sin Mwet\nTukakinyen Leta Se Meet Lal Paul Nu Sin Mwet THESSALONICA\nSiti Thessalonica pa capital lun acn Macedonia, su oan ye kolyuk lun acn Rome. Paul el oakiya church se in acn we tukun el fahsr liki Philippi. Tusruktu tia paht toko oasr mwet Jew lainul Paul mweyen elos sok sel ke sripen orekma lal in fahkak Wosasu yurin mwet sayen mwet Jew arulana wo, pwanang mwet ingan elos tila suk in weang alu lun mwet Jew. Na mwet Jew elos lusulla Paul liki acn Thessalonica, ac el som nu Berea. Tok kutu, ke Paul el sun acn Corinth, oasr kas tuku sel Timothy ma fahkak ke ma sikyak in church Thessalonica.\nOuinge Paul el simusla leta se meet lal nu sin mwet Thessalonica in akkeye ac akpulaikye mwet Christian we. El sang kulo ke el lohng pweng ke lulalfongi ac lungse lalos. El akesmakinyalos ke ouiyen moul lal ke el tuh muta yorolos, na el oayapa topuk kusensiyuk lalos ke foloko lun Christ. Elos ke etu lah sie mwet lulalfongi fin misa meet liki Christ el ac foloko, ya el ac ku in wi ipeis ke moul ma pahtpat su ac sikyak ke sifil foloko lun Christ— Ac Christ el ac sifil foloko ngac— Paul el fahkak nu selos elos in oru na orekma lalos in misla, ke elos tupan ac finsrak nu ke foloko lun Christ.\nSang kulo ac kaksak 1:2—3:13\nAkketeya ouiyen moul in Christian 4:1–12\nMwe luti ke tuku lun Leum 4:13—5:11\nAksafyeyen kas in akku 5:12–22\nKas in aksafye 5:23–28\n1 Sel Paul, Silas, ac Timothy — Nu sin mwet lun church in Thessalonica, su ma lun God Papa ac Leum Jesus Christ:\nLungkulang ac misla in oan yuruwos. Orek 17:1\nOuiyen Moul Ac Lulalfongi Lun Mwet Thessalonica\n2 Kut sang kulo nu sin God keiwos nukewa, ac esam kowos in pre lasr pacl nukewa. 3 Kut esam na ye mutun God ac Papa tumasr ouiyen orekmakinyen lulalfongi lowos, ac lungse lowos su pwanang kowos moniyuk in orekma, ac finsrak ku lowos ke Leum lasr Jesus Christ. 4 Mwet wiasr in Leum, kut etu lah God El lungse kowos ac sulekowosla tuh kowos in mwet lal. 5 Tuh kut fahkak Pweng Wo nu suwos, tia ke kas mukena, a ke ku ac ke Ngun Mutal, ac oayapa ke etu na pwaye lasr lah ma inge kas pwaye. Aok, kowos etu ouiyen moul lasr ke kut tuh muta yuruwos, lah ma kut oru ma in akwoye kowos. 6 Kowos etawi kut ac oayapa Leum; ac finne yohk keok lowos, kowos tuh eis pweng ke Jesus wi engan su tuku sin Ngun Mutal. Orek 17:5–9 7 Ouinge kowos ekla mwe srikasrak nu sin mwet lulalfongi nukewa in acn Macedonia ac Achaia. 8 Ke sripowos, kas ke Leum inge sulkakinyukelik, tia nu in acn Macedonia ac Achaia mukena, a pweng ke lulalfongi lowos ke God fahsrelik nu yen nukewa. Ouinge wanginna ma kut enenu in fahk. 9 Mwet nukewa srumun ouiyen painguk wowo lowos nu sesr ke kut tuh fahsrot nu yuruwos, oayapa ke kowos forla liki alu nu ke ma sruloala, ac inge kowos kulansapu God pwaye ac moul, 10 ac kowos soano tuku lun Wen natul inkusrao me — aok Jesus, su God El akmoulyauk liki misa, ac su molikutla liki kasrkusrak lun God ke len in nununku ac tuku.\n1:6 Orek 17:5–9


Sanri (9/20) Lohoh Nuke Ma Paye (Witnessing to the Truth) - Word Of Knowledge | USA\nSunday, September 20, 2015Sifac:\nLohoh Nuke Ma Paye (Witnessing to the Truth)\nBook: Orekma 5:27-29, 33-42\nMwet sap elos mwet lohoh nuke orekma usrnguk ac ku lulap lun Jesus Christ. Elos mwet lohoh nuhke ma paye, suc kalem ke Wen nutin God, suc mwet u uniyac fwin sakseng, tusruktu ke ku lulap lun God, El akmoulyelack liki misac. Pa inge ma paye se ma Mwet Sap elos lohoh kac, ac elos oru fwakak ac luti lalos kac.\nKe Mwet Tol ac Mwet Pwapa Fulat elos long luti lun Mwet Sap inge, elos arulana kasrkusrak selos. Ke sripen elos luti lemulwacack la Jesus El Wen nutin God,\nac El pa Ma Paye se ma elos srunga ac uniyac fwin sakseng.\nKe mwet inge suk in akwanginyela Mwet Sap inge, oasr mukul se inmasrlolos pangpang Gameliel. El tuyak inmasrlolos ke elos oru meeting lalos, ac akkalemye elos in tari tiac oru kutena oiyac nusin Mwet Sap u. Elos in fulela elos in oru ma elos oru u. Meyen fwin orekma ac luti lalos inge ma na selos sifana a tiac sin God, na elos ac wanginlac oana ke kutu mwet ma oru meet lukelos elos oru ne wanginlac. Fwin orekma lalos ma sin God, na lain lalos ac tu oaoac in na elos amei nusin God, suc saflaiyac elos tiacna ku in kutangla.\nMwet Pwapa elos porongo fwak lal Gameliel. Oinge elos fulela Mwet Sap u. Mwet Sap elos arulana insewowo la keok ma elos pulakin inge, sikyak ke sripen fwakak ac luti lalos ke Jesus Christ, suc pa Ma Paye ac Inkanek nu yurin Papa.\nMe read se inge, tuku nusesr misenge in sifil akkeye kut nukewa. Kut mwet lulalfongi ke Jesus in tiac tui in wi srumun ac akyokye lutiyac lah paye Jesus\nChrist El Wen nutin God. Oasr lulalfongi ma sikyak yorosr fwin acn sesr u ma kisrung lulalfongi lasr ke Jesus Christ. Lela kut in eis me lutlut se inge in akkeye kut la fwin ma inge ma sin God, ac kui. A fin tiac, ac wanginlac.\nPrevPreviousSaturday (9/19) Sifac: Ma Pwacye Uh Sikyak Kahlem\nNextMonday (9/21) Sifac: Esam Na Ma Sap Luhn GodNext


Sanri (9/27) Sifac: “Esam Na Oaru Luhn God” - Word Of Knowledge | USA\nKunokon: September 27, 2015\nSifac: “Esam Na Oaru Luhn God”\nMwe Read: Orekma 7: 2-4, 8-10, 17,\nMwe read uh fahkak ke sramsram lal Stephen nu sin mwet ke Sanhedrin. El srike elan akesmakyaclos ke sie sin sie lalos nu sin Leum God. Finne ouinge, mwet Israel elos sikalenina in Pilesru akwuk lun God, tia akos ma lungse, ac mwet kol lalos tia akilen ma lungse lun God ac tia akilen mwet palu, ac council se inge tia akilen Messiah ne ke elos in unilya.\nEl akesmakyaclos lah 1. Sramsram mahtu ke Israel fahkak ke orekma lun God fin faclu. 2. Mwetu alu nu sin God met liki na orekla temple, meyen God el tia muta in temple. 3. Misa lun Christ pa sie pac example ke mwet Israel elos lain God.\nStephen el eis pacl wowo lal in laenulos ke elos tia akos ma sap lun God, ma sap su elos srike in akilen ac akfulatye. Finne ouinge, Leum God El nu welulos na. Kalem ke wulela lal nu sel Abraham ac akul ke kosracla. El sikayng pac nu sel Moses ke kupo sac in akkalemye lal el srak esam mwet lal. El long keok lalos in Egypt ac supwaclla Moses in kasrelos.\nFahk uh pa, finne mwetu som liki akwuk lun Leum God, tu Leum God El oaru ac wi mwet lal in kasrelos ke pacl ma upa sikyak nu selos. Ke sripa inge fal kut in wi pa Esam Na Oaru Lun Lerum God nu sesr in pacl e nukewa.\nPrevPreviousSaturday (9/26) Sifac: Topukyen Oaru Luhn God\nNextMonday (9/28) Sifac: Tiacna MukuikiNext


BIBLE MUTAL SIE SAMUEL 19\n☰ SIE SAMUEL 19 ◀ ▶\nSaul El Akkeokyal David\n1 Saul el fahk nu sel Jonathan, wen natul, ac nu sin mwet pwapa lal nukewa lah el akoo elan unilya David. Tusruktu, Jonathan el arulana lungse David, 2 na pa el fahkang nu sel David, “Papa tumuk el akoo elan unikomi. Nga kwafe sum tuh kom in arulana taran kom lututang. Som wikla ke sie acn lukma ac mutana we. 3 Nga ac fah som tu sisken papa tumuk ke ima se kom wikwik we an, ac nga fah sramsram nu sel keim. Fin oasr ma kalem, nga tufah fahk nu sum.”\n4 Jonathan el kaksakunul David nu sel Saul ac fahk, “Lela tokosra elan tia oru kutena ma koluk nu sel David, mwet kulansap lom, mweyen el soenna oru ma koluk nu sum. Ma nukewa el oru mwe kasru yohk nu sum. 5 El pilesrala moul lal ke el tuh unilya Goliath, ac LEUM GOD El sang kutangla lulap nu sin Israel. Ke kom liye ah, kom engan. Na efu ku kom lungsum in oru ma koluk nu sin mwet se inge su wangin mwatal, ac unilya ke wangin sripa?”\n6 Saul el auliyak ke sripen ma Jonathan el fahk ah, ac el oru sie wulela ku Inen LEUM GOD lah el ac fah tia unilya David. 7 Na Jonathan el pangnolma David ac fahkang ma nukewa nu sel. Na el usalla David nu yorol Saul, ac David el kulansap nu sel Saul oana meet ah.\n8 Mwet Philistia elos sifil tuku mweun. David el tuyak ac lainulos ac kutangulosla, ac elos kaing.\n9 Sie len ah ngun koluk se sin LEUM GOD sifil sikyang nu sel Saul. El muta in lohm sel, ac osra soko oan inpaol. David el muta yorol ac srital ke harp natul. 10 Saul el srike elan faksulang David nu pesinka uh ke osra soko ah. Tuh David el iwalla, ac osra soko ah kasiki na nu pesinka ah. Na David el illa ac kaingla.\n11 In fong sacna, Saul el supwala kutu mwet soan nu lohm sel David, elos in unilya ke lenelik. Michal, mutan kial David, el sensenkakinul ac fahk, “Kom fin tia kaingla ofong, na lutu kom ac anwuki.”+ 12 Michal el koella David ke winto se, ac el kaingla. 13 Na Michal el eis sie ma sruloala ac filiya fin bed kial David ah, ac sang sie ilul ma orek ke unen nani ac filiya ke sifa ah, na el sang kaot se afinya. 14 Ke mwet lal Saul tuku in eisal David, Michal el fahk nu selos mu David el mas. 15 Na Saul el sifil folokunulosla tuh elos in sifacna liyal David ke mutalos, ac el sapkin nu selos, “Usalu na fin bed kial an, ac nga fah unilya.” 16 Na elos utyak nu in lohm sel David ac liye tuh na ma sruloala se pa oan fin bed sac, ac ilul se ma orek ke unen nani oan ke sifa ah. 17 Saul el siyuk sel Michal, “Efu ku kom kiapweyu ouinge, pwanang mwet lokoalok luk kaingla?”\nMichal el topuk, “El fahk mu el ac uniyuwi nga fin tia kasrel elan kaingla.”\n18 David el kaingla nu yorol Samuel in acn Ramah, ac fahkang ma nukewa ma Saul el oru nu sel. Na David ac Samuel som nu Naioth ac muta we. 19 Saul el lohngak lah David el oasr Naioth in Ramah, 20 na el supwala kutu mwet in som ac sruokilya David. Na elos liye un mwet palu tacn ac sasa, ac Samuel el kololos. Na ngun lun God tuku ke ku nu fin mwet lal Saul inge, na elos wi pac tacn ac sasa. 21 Ke Saul el lohngak lah ouinge, na el sifil supwala kutu mwet lal. Ke mwet inge elos tuku, elos wi pac tacn ac sasa. Na Saul el sifilpa supwala fwil se aktolu, ac elos oru oapana. 22 Na Saul sifacna el mukuiyak in som nu Ramah. Ke el sun lufin kof lulap in acn Secu, el siyuk lah pia acn se Samuel ac David muta we. Fwackyang nu sel mu eltal oasr Naioth. 23 Ke el fahsr in som nu Naioth, ngun lun God tuku ke ku nu facl, ac el fahsr tacn ac sasa nwe ke na el sun acn Naioth. 24 El sarukla nuknuk lal ac tacn ac sasa ye mutal Samuel, ac el koflufolla oan in len sac nufon ac fong sac nufon. (Pa inge mutaweyen soakas se fahk mu, “Mea pwaye lah Saul el wela mwet palu?”)+\n+ 19:11 Psa 59: Sifac uh + 19:24 1 Sam 10:11–12


Saturday (7/22) SIFAC:"Israel Ahkfuhlwactyeyuck Ke Sahflahiyac" - Word Of Knowledge | USA\nSIFAC:”Israel Ahkfuhlwactyeyuck Ke Sahflahiyac”\nMWE READ: Ezekiel 17:22-24\nMr. Kalis Obet\nBook lun Ezekiel kalem mu simlac sel Ezekiel, wen nahtuhl Buzi, sie Met Tohl Fuhlact in acn Zadokite suh pahngyak sin God in oru orekma luhn Met Pahluh In acn Jerusalem ac Babylon in pulan pacl in SROHOH (exile) luhn met Israel fwin acn Babylon. Book se inge simlac in yeac 571 B.C. nu sin Met Jew in srohoh Babylon.\nMet Israel, ku fwinne Met Judah, eis mactan ma koluk ac seakos lalos nu sin God ke ma koluk elos oru pacnacng elos in pulakin ma upac ku me keok yok tu God El tiacna sisuloslac.\nIn oacna ke tuku ke sifac se inge, “Israel Ahkfuhlactyeyuk Ke Sahflahiyac”; pa sripen pahngyak lal Ezekiel elan sulkackin nu sin met Israel wi mutun fwacl saye nukewa elos in long ke ahkohoh lun God in sang kaiyuk lal nu selos oacyacpac elan sulkackin molela Lal nu sin met lal suh ac fwah tuku.\nMe read se inge lumeyuk nuke “Kapack Lun Sie Le Sahk Sasuh” suh ac fwah yoki kapack lahelik arulacna yok suh ac fwah isus fwahko ac sang nien muta wowo luhn won yen engyeng uh. Kusen pahluh se inge lumeyuk nuke sie Tokosrai sasu ma ac tuyak kol fwacluh wangin saflahiyac. Le sahk sasu se inge pa Jesus Christ ac Tokosrai Lal suh ac fwah tuku Israel me suh ac fwah ahkfuhlactyeyuk sin mutun fwacl nukewa.\nMa kut in etu ke le sahk sasu se inge u pa el ac kap na kap tiac kuh in maslah. Kut in etu lah ma God El oru u ac fwah wacngin sie fwaclu ac inkusrao ku in sikulyac. Muta na in luhngse luhn God in pacl nukewa.\nPrevPreviousFriday (7/21) SIFAC:”Mwet San Enenuh In Tahfwelah Kahs Luhn God”\nNextMonday (7/24) SIFAC:”Mwet Sollac Karuhngwacng Ma Sap”Next


BIBLE MUTAL MARK 2\nJesus El Akkeyala Sie Mwet Musen Ul\n1 Kutu len tok Jesus el folokla nu Capernaum ac solyak lah el oasr in lohm sel. 2 Mwet pukanten tuku tingilya in lohm ah lac nwe ke mutunoa ac likin mutunoa. Na ke Jesus el fahkak kas lun God nu selos, 3 mukul akosr tuku us sie mwet musen ul nu yorol. 4 Tusruktu ke sripen iktokla lohm uh, elos tia ku in kalukyang in usak mwet mas sac nu yurin Jesus. Ouinge elos fanyak ac ikasla mangon lohm uh suwosna nu ke acn se Jesus el muta we. Na elos koela kilus se ma mwet ul sac oan fac. 5 Ke Jesus el liye lupan lulalfongi lalos, el fahk nu sin mwet ul sac, “Wen nutik, ma koluk lom nunak munas nu sum.”\n6 Kutu sin mwet luti Ma Sap su muta we elos sifacna nunku in elos, 7 “Efu mwet se inge ku kaskas ouinge? El kaskas enum ke God! Wangin mwet ku in nunak munas ke ma koluk, a God mukena!”\n8 In pacl sacna Jesus el etu ma elos nunku uh, na el fahk nu selos, “Efu kowos ku nunku ouingan? 9 Pia kac ma ac fisrasr in fahk nu sin mwet ul se inge uh, ‘Ma koluk lom nunak munas nu sum,’ ku in fahk, ‘Tukakek, srukak mwe oan kiom, ac fahsr’? 10 Nga fah akpwayei nu suwos lah oasr ku lun Wen nutin Mwet in nunak munas ke ma koluk fin faclu.” Ouinge el fahk nu sin mwet ul sac, 11 “Nga fahk nu sum, tuyak, srukak mwe oan kiom ac som nu lohm sum ah!”\n12 Ke elos ngetang liye mwet sac, el tukakek, srukak mwe oan kial ac sulaklak som. Mwet nukewa arulana fwefela ac kaksakin God ac fahk, “Kut soenna liye lumah ouinge oemeet me!”\nJesus El Pangnol Levi\n13 Jesus el sifilpa folokla nu sisken Lulu Galilee. Un mwet puspis tuku nu yorol ac el mutawauk in lotelos. 14 Ac ke el fahsr kutu nu meet, el liye sie mwet eisani tax su muta in nien eisani tax; inel pa Levi wen natul Alphaeus. Ac Jesus el fahk nu sel, “Fahsr tukuk.” Na Levi el tuyak ac fahsr tokol.\n15 Na tok Jesus el fungla in mongo in lohm sel Levi. Pukanten mwet eisani tax ac mwet koluk pac saya elos wi fahsr tukun Jesus, na in pacl se inge pus selos utyak welul ac mwet tumal lutlut mongo. 16 Kutu sin mwet luti Ma Sap su mwet Pharisee, elos liye ke Jesus el wi mwet koluk ac mwet eisani tax inge mongo, na elos siyuk sin mwet tumal lutlut lah efu el ku mongo ac nim yurin kain in mwet ouinge.\n17 Ac ke Jesus el lohng, el fahk nu selos, “Mwet ku elos tia enenu mwet ono, a mwet mas mukena. Nga tia tuku in pangon mwet suwoswos, a mwet koluk.”\nMwe Siyuk Ke Lalo\n(Matthew 9:14–17; Luke 5:33–39)\n18 Sie pacl ah, mwet lutlut lal John Baptais ac mwet Pharisee elos lalo. Na kutu mwet tuku nu yurin Jesus ac siyuk sel, “Efu ku mwet lutlut lal John ac mwet lutlut lun mwet Pharisee elos lalo, a mwet lutlut lom tiana lalo?”\n19 Ac Jesus el topuk, “Ya mwet kawuk lun mwet pisrla elos ac lalo ke mwet pisrla el muta yorolos? Tia ku! Lusen na pacl mwet pisrla el muta yorolos elos ac tia lalo. 20 Tuh sie len, mwet pisrla el ac fah utukla lukelos, na pacl sacn elos ac fah lalo.\n21 “Wangin mwet sang ipin nuknuk sasu in pinis nuknuk mah, mweyen ipin nuknuk sasu sac ac tulakeni ac sacla kutu nuknuk mah sac, ac oru mihsa sac ac yokelik liki meet ah. 22 Oayapa wangin mwet okoaung wain sasu nu in pak in neinyuk wain matu,* mweyen wain uh ac foklalik pak sac, na kewana wain ac mwe neinyuk wain ac musalla. Ouinge wain sasu enenu na in itukyang nu in mwe neinyuk sasu.”\nKusen Siyuk Ke Len Sabbath\n(Matthew 12:1–8; Luke 6:1–5)\n23 Jesus ac mwet tumal lutlut elos fahsr sisken ima in wheat ke sie len Sabbath, ac mwet tumal lutlut mutawauk in olela wheat uh. 24 Na mwet Pharisee elos fahk nu sel Jesus, “Liye, ma mwet lutlut lom oru inge ke len Sabbath lain Ma Sap lasr!”\n25 Jesus el topuk ac fahk, “Ya kowos soenna rit ke ma David el oru ke pacl se oasr enenu lal ke mwe mongo? El ac mwet ma welul uh elos masrinsral, 26 na el som nu in lohm sin God ac mongo ke bread ma kisala nu sin God. Ma inge tuh sikyak ke pacl se Abiathar el Mwet Tol Fulat. Ke oakwuk lun Ma Sap lasr uh, mwet tol mukena ku in mongo ke bread inge, a David el mongo kac ac el sang pac kutu nu sin mwet lal.”\n27 Na Jesus el fahk nu selos, “Len Sabbath orekla ke sripen mwet uh, ac tia mwet uh ke len Sabbath. 28 Ke ma inge Wen nutin Mwet el oayapa Leum lun len Sabbath.”\n* 2:22 wain sasu ... wain matu: Liye “mwe neinyuk wain” ke Kalmen Kutu Kas In Bible.


BIBLE MUTAL MATTHEW 1\nTukakinyen Book In MATTHEW\nBook se inge, Pweng Wo Ke Jesus Christ Ma Simla Sel Matthew, el akkalemye lah Jesus pa Mwet Lango su God El tuh wulela kac, su akpwayeye wulela nukewa ma God El tuh oru nu sin mwet lal ke Wuleang Matu uh. Pweng wo inge tia ma nu sin mwet Jew mukena, su Jesus el tuh isusla ac muta inmasrlolos, a ma nu sin mwet faclu nufon.\nBook lal Matthew uh arulana takinyukla wo. Mutawauk ke isusla lun Jesus, na aketeya ke el tuh baptaisla ac ke srifeyuk el, ac toko tafwela ke kas in fahkak lal ac mwe luti lal, ac ke el akkeyala mwet mas in acn Galilee. Tukun ma inge, Matthew el simusla ke fufahsryesr lun Jesus liki acn Galilee nu Jerusalem ac ma sikyak ke wik safla lal, yokna ke anwuki el ac moulyak lal.\nBook se inge fahkak lah Jesus el Mwet Luti na pwengpeng se, su oasr ku ac suwohs lal in aketeya ke Ma Sap lun God, ac su luti ke Tokosrai lun God. Yokiyen luti lal uh orekelik nu ke ip limekosr. (1) Mwe Luti Fineol ah, su ma sramsramkin mwet lun Tokosrai lun Kusrao: ke ouiyalos, ma kunalos, mwe insewowo nu selos, ac luman saflaiyen moul lalos (Chapter 5–7); (2) kas in luti nu sin mwet tumal lutlut singoul luo nu ke orekma kunalos (Chapter 10); (3) pupulyuk ke Tokosrai lun kusrao (Chapter 13); (4) kas in luti ke kalmen moul lun sie mwet fahsr tukun Jesus (Chapter 18); (5) mwe luti ke saflaiyen pacl uh, ac ke tuku lun Tokosrai lun God (Chapter 24–25).\nTakin fil lun Jesus, ac isusla lal 1:1—2:23\nMwe luti lal John Baptais 3:1–12\nBaptaisla ac srifeyuk Jesus 3:13—4:11\nOrekma lun Jesus in acn Galilee 4:12—18:35\nSom liki Galilee nu Jerusalem 19:1—20:34\nWik safla in acn Jerusalem ac acn ma apkuran nu we 21:1—27:66\nSifil moulyak lun Leum ac sikyak lal nu sin mwet uh 28:1–20\nFilin Sou Lun Jesus Christ\n1 Pa inge takin filin sou lun Jesus Christ, su tuku ke filin tulik natul David, su ma ke filin tulik natul Abraham.\n2 Abraham el papa tumal Isaac, Isaac papa tumal Jacob, Jacob papa tumal Judah ac tulik wial, 3 Judah papa tumal Perez ac Zerah sel Tamar, Perez papa tumal Hezron, Hezron papa tumal Ram, 4 Ram papa tumal Amminadab, Amminadab papa tumal Nahshon, Nahshon papa tumal Salmon, 5 Salmon papa tumal Boaz sel Rahab, Boaz papa tumal Obed sel Ruth, Obed papa tumal Jesse, 6 Jesse papa tumal David, su tokosra.\nDavid el papa tumal Solomon sin mutan kial Uriah, 7 Solomon papa tumal Rehoboam, Rehoboam papa tumal Abijah, Abijah papa tumal Asa, 8 Asa papa tumal Jehoshaphat, Jehoshaphat papa tumal Joram, Joram papa tumal Uzziah, 9 Uzziah papa tumal Jotham, Jotham papa tumal Ahaz, Ahaz papa tumal Hezekiah, 10 Hezekiah papa tumal Manasseh, Manasseh papa tumal Amos, Amos papa tumal Josiah, 11 Josiah papa tumal Jehoiachin ac tulik wial, ke pacl se mwet Israel tuh som nu ke sruoh in acn Babylon.\n12 Tukun safla sruoh lalos in acn Babylon: Jehoiachin el papa tumal Shealtiel, Shealtiel papa tumal Zerubbabel, 13 Zerubbabel papa tumal Abiud, Abiud papa tumal Eliakim, Eliakim papa tumal Azor, 14 Azor papa tumal Zadok, Zadok papa tumal Achim, Achim papa tumal Eliud, 15 Eliud papa tumal Eleazar, Eleazar papa tumal Matthan, Matthan papa tumal Jacob, 16 ac Jacob papa tumal Joseph, mukul tumal Mary su oswella Jesus, su pangpang Messiah.\n17 Ouinge fil nukewa kacl Abraham me nwe kacl David oasr fil singoul akosr, ac kacl David me nwe ke sruoh in Babylon oasr fil singoul akosr, ac tukun sruoh in Babylon me nwe ke isusla lun Messiah oasr pac fil singoul akosr.\nIsusla Lun Jesus Christ\n18 Pa inge luman isusla lun Jesus Christ. Mary, nina kien Jesus, el tuh ako nu sel Joseph, tusruktu meet liki eltal ac payukyak uh, Mary el etauk lah el pitutu ke Ngun Mutal. 19 Joseph el sie mwet suwoswos, tusruktu el tia lungse akmwekinyal Mary ye mutun mwet uh, ke sripa se inge el suk elan tari sel in lukma. 20 Ke el srakna nunku ma inge, sie lipufan lun Leum sikyang nu sel in sie mweme ac fahk, “Joseph, fita lal David, nimet kom sangeng in eisal Mary tuh elan mutan kiom. El pitutuyak ke Ngun Mutal. 21 El ac fah oswela sie wen, ac kom fah sang inel Jesus — mweyen El ac molela mwet lal liki ma koluk lalos.” Lk 1:31\n22 Ma inge nukewa sikyak tuh in akpwayeye kas ma Leum El tuh fahkak ke oalin mwet palu, su fahk, 23 “Sie mutan fusr su soenna etu mwet,* mutan fusr su soenna etu mwet: kalmen kas Hebrew se ke Isa 7:14 pa “kutena mutan fusr ma sun matwen marut” Ke yac lumfoko toko tufah lungasyukla kas se inge nu ke kas Greek su kalmac pa “mutan fusr su soenna etu mwet” (virgin). ac fah pitutuyak ac oswela sie wen, su ac fah pangpang Immanuel” (kalmac pa “God El oasr yorosr”).\n24 Ouinge ke Joseph el asmakla, el eisal Mary tuh elan mutan kial, oana ke lipufan lun Leum tuh fahk nu sel. 25 Tusruktu wangin osun laltal in mano meet liki Mary el oswela wen se natul ah. Ac Joseph el sang inel Jesus.\n*1:23 mutan fusr su soenna etu mwet: kalmen kas Hebrew se ke Isa 7:14 pa “kutena mutan fusr ma sun matwen marut” Ke yac lumfoko toko tufah lungasyukla kas se inge nu ke kas Greek su kalmac pa “mutan fusr su soenna etu mwet” (virgin).


BIBLE MUTAL LUO TOKOSRA 8\n☰ LUO TOKOSRA 8 ◀ ▶\nMutan Shunem Sac Foloko\n1 Na Elisha el tuh fahk nu sin mutan se ma muta Shunem, su el tuh akmoulyauk wen se natu ah, lah LEUM GOD El ac supwama sracl se nu fin acn uh ke lusen yac itkosr, ac mutan sac in som liki acn uh wi sou lal, ac muta in siena acn saya.+ 2 Mutan sac tuh wi na ma fwackyang nu sel ah, na el ac sou lal ah som muta Philistia ke yac itkosr.\n3 Ke safla yac itkosr ah, el foloko nu Israel, ac el som nu yorol tokosra ac siyuk tuh lohm sel ac acn sel in folokyang nu sel. 4 Ke el utyak, tokosra el sramsram nu sel Gehazi, mwet kulansap lal Elisha. Tokosra el lungse etu ke mwenmen lal Elisha. 5 Ke pacl se Gehazi el srumun nu sel tokosra ke luman ma Elisha el oru ke el akmoulyauk sie mwet misa, na mutan sac sang pac siyuk lal nu sel tokosra. Gehazi el fahk nu sel, “Leum fulat, pa ingan mutan sac, ac pa ingan wen se natul ma Elisha el akmoulyauk ah!” 6 Ke tokosra el kusen siyuk kac, mutan sac el akkeyala ma Gehazi el fahk. Na tokosra el pangonma sie mwet pwapa lal ac fahkang elan folokonang ma nukewa lun mutan sac nu sel, weang pac molin fokin ima ke acn sel ke lusen yac itkosr ma el muta ke siena facl.\nElisha Ac Tokosra Benhadad Lun Syria\n7 Elisha el som nu Damascus ke pacl se ma Tokosra Benhadad lun Syria el mas. Ke fwackyang nu sel tokosra lah Elisha el oasr we, 8 tokosra el fahk nu sel Hazael, sie sin mwet pwapa lal ah, “Us sie mwe lung an sang nu sin mwet palu sac, ac sap elan lolngok nu sin LEUM GOD lah nga ac kwela ku tia.” 9 Na Hazael el nwakla kain in ma wo nukewa in acn Damascus nu fin camel angngaul, ac som nu yorol Elisha. Ke Hazael el sonol el fahk, “Tokosra Benhadad, mwet kulansap lom, el supweyume ngan tuh siyuk sum lah el ac ku in kwela liki mas lal ah ku tia.”\n10 Elisha el topuk, “LEUM GOD El akkalemye nu sik mu el ac misa. Tusruktu folokot nu yorol ac fahk nu sel mu el ac kwela.” 11 Na Elisha el ngetang na suilya ke sie ngetnget na fosrnga, nwe ke na Hazael el sensenak. Kitin pacl ah na soror sroninmutal Elisha. 12 Hazael el siyuk, “Leum luk, efu ku kom tung?”\nElisha el topuk, “Mweyen nga etu ke ma na koluk kom ac oru nu sin mwet Israel uh. Kom ac esukak pot ku lalos, onela mukul fusr wowo natulos ke cutlass, sringil tulik natulos nwe ke elos misa, ac tiyala insien mutan pitutu lalos.”\n13 Hazael el siyuk, “Ku fuka tuh ngan ku in oru ma na yohk angan? Nga tia mwet pwaye se!”\nElisha el topuk, “LEUM GOD El akkalemye nu sik lah kom pa ac tokosra lun Syria.”+\n14 Hazael el folokla nu yorol Benhadad, su siyuk sel, “Mea Elisha el fahk?”\nHazael el topuk, “El fahk nu sik mu pwayena lah kom ac kwela.” 15 Tusruktu ke len se tok ah, Hazael el eis blanket se, isongya in kof ah, na sang nokomla mutal tokosra, nwe el malak misa.\nNa Hazael el aolulla Benhadad in tokosra lun acn Syria.\nTokosra Jehoram Lun Judah\n(Luo Chronicle 21:1–20)\n16 In yac aklimekosr ke Joram, wen natul Ahab, el tokosra lun Israel, Jehoram wen natul Jehoshaphat el tokosrala lun Judah. 17 Jehoram el yac tolngoul luo in pacl sac, ac el leum in acn Jerusalem ke yac oalkosr. 18 Mutan kial ah ma natul Ahab, ac Jehoram el oru oana sou lal Ahab — el fahsr tukun ouiya koluk lun tokosra lun Israel. El oru ma koluk lain LEUM GOD, 19 tusruktu LEUM GOD El tia lungse kunausla acn Judah, mweyen El tuh wulela nu sel David, mwet kulansap lal, mu fwilin tulik natul ac fah leumi mwet lal nwe tok.+\n20 In pacl in leum lal Jehoram, acn Edom tuyak lain acn Judah, ac mutawauk in sifacnala.+ 21 Ouinge Jehoram el us chariot lal nukewa ac som nu Zair, yen mwet mweun lun Edom elos raunelosla we. In fong sac, el ac mwet leum lun chariot uh mahsrikla twe kaingla, ac mwet mweun lal ah fahsrelik nu yen selos. 22 In pacl sac me, acn Edom tila oan ye ku lun Judah. Ac in pacl sac pacna, siti Libnah tuyak pac ac orek alein nu sin Judah.\n23 Ma nukewa saya ma Jehoram el orala simla oasr in Sramsram Matu Ke Tokosra Lun Judah. 24 Jehoram el misa ac pukpuki inkulyuk lun tokosra in Siti sel David, ac Ahaziah, wen natul, el aolul in tokosra.\n(Luo Chronicle 22:1–6)\n25 In yac aksingoul luo ke pacl Joram wen natul Ahab el tokosra lun Israel, Ahaziah wen natul Jehoram el tokosrala lun Judah 26 ke el yac longoul luo, ac el leum in Jerusalem ke yac se. Nina kial pa Athaliah, acn se natul Tokosra Ahab, su ma natul Tokosra Omri lun Israel. 27 Ahaziah el ac sou nu sel Tokosra Ahab ke sripen nina kial, ac el oru ma koluk lain LEUM GOD oana ke sou lal Tokosra Ahab tuh oru.\n28 Tokosra Ahaziah el welul Tokosra Joram lun Israel in mweun lainul Tokosra Hazael lun Syria. Mwet mweun lalos sroani mweun in acn Ramoth in Gilead, ac Joram el kineta ke mweun ah. 29 El folokla nu in siti Jezreel in tuh mahla kinet kacl ah, ac Ahaziah el som nu we in osun nu sel.\n+ 8:1 2 Tok 4:8–37 + 8:13 1 Tok 19:15 + 8:19 1 Tok 11:36 + 8:20 Gen 27:40


BIBLE MUTAL SIE SAMUEL 23\n☰ SIE SAMUEL 23 ◀ ▶\nDavid El Molela Siti Keilah\n1 David el lohngak lah mwet Philistia elos mweun lain acn Keilah ac pisre wheat ke kosrani sasu lalos. 2 Ke ma inge el siyuk sin LEUM GOD, “Ya fal nga in som ac mweun lain mwet Philistia?”\nAc LEUM GOD El fahk, “Aok, mweun lainulos ac molela mwet Keilah.”\n3 A mwet lal David elos fahk nu sel, “Liye, kut arulana sangeng yenu ke kut muta fin acn Judah, a kut fin som nu Keilah ac lain mwet Philistia, kut ac sangeng yohk liki na!” 4 Na David el sifilpa siyuk kasru sin LEUM GOD, ac LEUM GOD El fahk nu sel, “Fahla nu Keilah ac mweun, tuh nga ac fah asot kutangla nu sum fin mwet Philistia.” 5 Na David ac mwet lal elos som nu Keilah ac mweun lain mwet Philistia. Elos uniya mwet pus selos, ac elos eisla kosro natulos. Ouinge David el molela siti sac.\n6 Ke Abiathar, wen natul Ahimelech, el tuh kaingla ac tuku nu yorol David in acn Keilah, el us nuknuk ephod lun mwet tol welul.\n7 Ke Saul el lohng lah David el som nu Keilah, el fahk, “God El eisalma nu inpouk. David el sifacna oru in sruhu el ke el utyak nu in sie siti kuhlusyuki ke pot fulat, ac mutunpot we kauli ku.” 8 Ke ma inge, Saul el pangon mwet mweun lal in som mweun lain acn Keilah ac in sruokilya David ac mwet lal.\n9 Ke David el lohng lah Saul el akoo in tuku lainul, el fahk nu sin mwet tol Abiathar, “Use nuknuk ephod uh nu inge.” 10 Na David el fahk, “LEUM GOD lun Israel, nga lohng mu Saul el akoo elan tuku ac kunausla acn Keilah ke sripuk, mwet kulansap lom. 11 Ya mwet Keilah elos ac eisyuyang nu inpaol Saul? Ya pwaye Saul el ac tuku, oana ke nga lohng uh? LEUM GOD lun Israel, nga kwafe sum tuh kom in topukyu!”\nAc LEUM GOD El fahk, “Saul el ac fah tuku.”\n12 Ac David el sifil siyuk, “Ya mwet Keilah elos ac eisyuyang ac mwet luk inge nu inpaol Saul?”\nLEUM GOD El topuk, “Aok.”\n13 Ke ma inge, David ac mwet onfoko lal inge tuyak som liki acn Keilah ac takusrkusr infulan acn uh. Ke Saul el lohngak lah David el kaingla liki acn Keilah, na el fuhleak akoo se lal ah.\nDavid El Muta Fineol Uh\n14 David el muta wikwik fineol uh, in acn mwesis apkuran nu Ziph. Pacl nukewa Saul el srike elan konalak David, tuh LEUM GOD El tia eisalang David nu inpaol. 15 Ac David el liye tuh Saul el sukna elan unilya.\nDavid el muta Horesh, in acn mwesis apkuran nu Ziph. 16 Ac Jonathan el som nu yorol ac sang kas in akkeyal ac akesmakinyal lah God El karinganul na. 17 El fahk nu sel David, “Nikmet sangeng. Saul, papa tumuk, el tia ku in oru kutu ma in akkolukye kom. El etu na pwaye lah kom pa ac tokosra fin mwet Israel, ac nga pa ac akluo uh.” 18 Na eltal tukeni orala sie wulela mutal inmasrloltal tuh eltal in kawuk na pwaye. Na David el mutana Horesh, ac Jonathan el som nu in acn sel.+\n19 Kutu mwet Ziph elos som nu yorol Saul in acn Gibeah ac fahk nu sel, “David el wikwik oasr in acn sesr Horesh ke Fineol Hachilah, su oan eir in acn mwesis Judea.+ 20 O Tokosra, kut etu lupan kena lom tuh kom in sruokilya David. Ke ma inge, fahsru nu yen sesr, ac kut fah kasrekom in sruokilya.”\n21 Saul el fahk, “LEUM GOD Elan akinsewowoye kowos ke kulang lowos nu sik uh! 22 Kowos sifilpa folokot suk akwoye, ac konauk na pwaye acn el muta we, oayapa su liyal we. Nga lohng mu el arulana ngusrik in nunak. 23 Sokak na pwaye acn el muta wikwik we an, ac sulaklak sapma fahk nu sik. Na nga fah wi kowos fahsrot, ac el fin srakna oasr ingan, nga ac fah sokol nwe ke nga konalak, nga finne enenu in sokol in facl Judah nufon.”\n24 Na mwet inge folok nu Ziph meet lukel Saul. David ac mwet lal elos muta in acn mwesis in Maon, ke sie infahlfal wangin ma fac su oan nu eir in yen mwesis lun Judea. 25 Saul ac mwet lal elos som in sokol David. Ke David el lohngak, el som nu ke eol eoteot in acn mwesis Maon ac muta we. Ke Saul el lohng ma inge, el som tokol David. 26 Na Saul ac mwet lal elos muta lac eol uh, ac David ac mwet lal elos muta lac eol uh. David ac mwet lal elos sulaklak kaingkunul Saul ac mwet lal, mweyen elos apkuranyang in sruokolosi. 27 In kitin pacl ah na sie mwet utuk kas el tuku ac fahk nu sel Saul, “Sulaklak foloko! Mwet Philistia elos utyak tari in sruokya facl sesr!” 28 Ke ma inge, Saul el tila ukwal David, a el folokla mweun lain mwet Philistia. Pa inge sripa se pangpang fineol soko ah Fineol In Sralik. 29 David el som liki acn we, ac fahsr nu acn se pangpang “Engedi,” ac el muta wikwik we.\n+ 23:18 1 Sam 18:3 + 23:19 Psa 54: Sifac uh


BIBLE MUTAL SIE SAMUEL 16\n☰ SIE SAMUEL 16 ◀ ▶\nAkmusraiyukla David Elan Tokosra\n1 LEUM GOD El fahk nu sel Samuel, “Kom ac asor kacl Saul nwe ngac? Nga eisalla tari liki wal lun tokosra lun Israel. Inge eis kutu oil in olive ac som nu Bethlehem nu yurin mwet se pangpang Jesse, mweyen nga sulela sie sin wen natul tuh elan tokosra.”\n2 Ac Samuel el siyuk, “Nga ac oru fuka? Saul el fin lohngak el ac uniyuwi!”\nLEUM GOD El topuk, “Eis soko cow fusr, ac kom fah fahk mu kom tuku in orek kisa nu sin LEUM GOD. 3 Kom fah solal Jesse nu ke kisa uh, ac nga ac fah fahk ma kom in oru. Kom ac fah mosrwela mwet se nga ac fahk nu sum uh tuh elan tokosra.”\n4 Samuel el oru oana ma LEUM GOD El fahk nu sel, ac el som nu Bethlehem. Mwet kol in siti sac elos rarrar ke elos tuku in osun nu sel Samuel, ac elos siyuk sel, “Ku tuku se lom inge tuku ke misla?”\n5 Ac Samuel el fahk, “Aok, nga tuku in orek kisa nu sin LEUM GOD. Kowos sifacna aknasnasye kowos, ac fahsru wiyu.” El oayapa fahk nu sel Jesse ac wen ekasr natul elos in aknasnasyalosla, ac el solalos nu ke kisa uh.\n6 Ke elos sun acn sac, Samuel el ngetang liyal Eliab, sie sin wen natul Jesse, ac el sifacna nunku insial, “Pwaye lah mwet se inge su tu ye mutun LEUM GOD, pa mwet se God El sulela.” 7 A LEUM GOD El fahk nu sel Samuel, “Nik kom lohang nu ke fulatal ku lumahl. Nga tia eisal, mweyen ouiyen sulela luk uh tia oana ouiyen sulela lun mwet uh. Mwet uh elos liye luku, a nga liye insien mwet uh.”\n8 Na Jesse el pangnol Abinadab, sie pac sin wen natul, ac pwanulak nu yorol Samuel. Tusruktu Samuel el fahk, “Mo, LEUM GOD El tia pac sulella el an.” 9 Na Jesse el usalu Shammah. Ac Samuel el fahk, “Mo, LEUM GOD El tia pac sulella el an.” 10 In lumah se na inge, Jesse el use wen itkosr natul nu yorol Samuel. Ac Samuel el fahk nu sel, “Mo, LEUM GOD El tiana sulela sie selos.” 11 Na Samuel el siyuk sel Jesse, “Oasr pac wen lula nutum?”\nJesse el topuk, “Wen se ma fusr emeet pa lula, tuh el muta liyaung sheep uh inimae.”\nAc Samuel el fahk, “Solalma elan tuku. Kut ac fah tia oru kisa nwe ke na el tuku.” 12 Na Jesse el sapla solalma David. El sie mwet fusr fokoko ac oasku, ac atronmutal saromrom. LEUM GOD El fahk nu sel Samuel, “Pa inge mwet sac. Tuyak ac mosrwella!” 13 Samuel el eis oil in olive ac mosrwella David ye mutun tamulel lal. In kitin pacl ah na ngun lun LEUM GOD tuku ke ku nu facl David, ac welul in len sac fahla. Na Samuel el folokla nu Ramah.\nDavid El Som Nu Inkul Sel Saul\n14 Inge ngun lun LEUM GOD wanginla lukel Saul, ac sie ngun koluk sin LEUM GOD aklokoalokyal. 15 Mwet kulansap lal Saul elos fahk nu sel, “Kut etu tuh sie ngun koluk sin God pa aklokoalokye kom uh. 16 Leuwa, supwekut tuh kut in suk sie mwet ma etu srital ke harp, tuh ke pacl se ngun koluk se inge ac utyak nu in kom, mwet sac fah srital ke harp natul, na ac fah akinsewowoye kom.”\n17 Saul el sapkin nu selos, “Sokma sie mwet sumat ke srital, ac usalu nu yuruk.”\n18 Sie sin mwet kulansap lal ah fahk nu sel, “Oasr wen se natul Jesse mwet Bethlehem, ac nga liye el arulana etu srital ke mwe on. El sie mukul pulaik ac wo lumahl, el sie mwet etu mweun ac el lalmwetmet ke sramsram. LEUM GOD El welul.”\n19 Ke ma inge Saul el supwala mwet utuk kas nu yorol Jesse, ac elos fahk, “Supwalma David, wen nutum ma liyaung sheep uh.” 20 Na Jesse el supwalla David nu yorol Saul, wi nani fusr soko, ac donkey soko nwanala fintokol ke bread, ac sie pak in neinyuk wain nwanala ke wain. 21 David el tuku nu yorol Saul ac mutawauk in kulansupwal. Saul el arulana lungse el, ac el sulella tuh in el pa mwet se us mwe mweun natul uh. 22 Na Saul el sapla nu sel Jesse ac fahk, “Nga arulana lungse David. Lela elan mutana inge in kulansupweyu.” 23 In pacl sac fahla, pacl nukewa ma ngun koluk se sin God ac utyak nu in Saul, na David el ac eis harp natul ac srital kac. Na ngun koluk sac ac som lukel Saul, ac el ac mongi ac sifilpa wola.


BIBLE MUTAL LUO TOKOSRA 15\n☰ LUO TOKOSRA 15 ◀ ▶\n(Luo Chronicle 26:1–23)\n1 In yac aklongoul itkosr ke pacl Jeroboam Akluo el tokosra lun Israel, Uzziah wen natul Amaziah el tokosrala lun Judah 2 ke el yac singoul onkosr, ac el leum in Jerusalem ke yac lumngaul luo. Nina kial pa Jecoliah, sie mutan Jerusalem. 3 Uzziah el oru ma su akinsewowoye LEUM GOD, mweyen el fahsr tukun srikasrak lun papa tumal. 4 Tusruktu nien alu lun mwet pegan tiana kunausyukla, ac mwet uh srakna orek kisa ac akosak mwe keng we. 5 Ac LEUM GOD El sang musen lepa nu sel, su oan in el nwe ke na el misa. El srengla muta in siena lohm, ac itukla orekma kunal nukewa, na Jotham wen natul, el liyaung facl sac.\n6 Ma nukewa saya ma Uzziah el oru, simla oasr in Sramsram Matu Ke Tokosra Lun Judah. 7 Uzziah el misa ac pukpuki inkulyuk lun tokosra in Siti sel David, ac Jotham wen natul, el aolul in tokosra.+\nTokosra Zechariah Lun Israel\n8 In yac aktolngoul oalkosr ke pacl Tokosra Uzziah el leum in Judah, Zechariah wen natul Jeroboam Akluo, el tokosrala lun Israel, ac el leum in Samaria ke malem onkosr. 9 El oana mwet meet lukel in oru ma koluk lain LEUM GOD. El fahsr tukun srikasrak koluk lal Jeroboam wen natul Nebat, su kolla mwet Israel nu ke ma koluk. 10 Shallum wen natul Jabesh, el orek pwapa lukma in lainul Tokosra Zechariah, ac unilya in acn Ibleam, na el aolulla in tokosra.\n11 Ma nukewa saya ma Zechariah el oru, simla oasr in Sramsram Matu Ke Tokosra Lun Israel.\n12 Ouinge akpwayeyuk wulela se ma LEUM GOD El tuh orala nu sel Tokosra Jehu, su fahk, “Tulik nutum ac fah tokosra lun Israel nwe ke fwil se akakosr.”+ *\nTokosra Shallum Lun Israel\n13 In yac aktolngoul eu ke pacl Tokosra Uzziah el leum in Judah, Shallum wen natul Jabesh, el tokosrala lun Israel, ac el leum in Samaria ke malem se.\n14 Menahem wen natul Gadi, el som Tirzah lac nu Samaria. El unilya Shallum, ac aolulla in tokosra. 15 Ma nukewa saya ma Shallum el orala, weang sramsram ke pwapa lukma lal, simla oasr in Sramsram Matu Ke Tokosra Lun Israel. 16 Ke Menahem el som liki acn Tirzah, el arulana kunausla siti Tappuah ac mwet we, oayapa acn ma raunela acn we, mweyen mwet Tappuah tiana lungse srasrapo nu sel. El oayapa tiyala insien mutan pitutu nukewa.\nTokosra Menahem Lun Israel\n17 In yac aktolngoul eu ke pacl Tokosra Uzziah el leum lun Judah, Menahem wen natul Gadi, el tokosrala lun Israel, ac el leum in Samaria ke yac singoul. 18 El oru ma koluk lain LEUM GOD nwe ke na len se el misa, mweyen el tuh fahsrna tukun srikasrak koluk lal Tokosra Jeroboam wen natul Nebat, su kolla mwet Israel nu ke ma koluk. 19 Tiglath Pileser, Tokosra Fulat lun Assyria, el utyak in mweuni acn Israel, ac Menahem el sang paun in silver itngoul onkosr tausin nu sel in suk kasru lal in akyokyelik ku lal Menahem fin facl sac. 20 Menahem el konauk mani inge ke sripen el sap ku nu sin mwet kasrup lun Israel tuh kais sie selos in srukak ipin silver lumngaul. Ouinge Tiglath Pileser el folokla nu in facl sel sifacna.\n21 Ma nukewa saya ma Menahem el orala, simla oasr in Sramsram Matu Ke Tokosra Lun Israel. 22 El misa ac pukpuki, ac Pekahiah wen natul, el aolul in tokosra.\nTokosra Pekahiah Lun Israel\n23 In yac aklumngaul ke pacl Tokosra Uzziah el leum lun Judah, Pekahiah wen natul Menahem, el tokosrala lun Israel, ac el leum in Samaria ke yac luo. 24 El oru ma koluk lain LEUM GOD ke el fahsr tukun ma koluk lal Tokosra Jeroboam wen natul Nebat, su kolla mwet Israel in oru ma koluk. 25 Pekah, wen natul Remaliah, sie sin mwet kol ke un mwet mweun lal Pekahiah, el orek pwapa lukma nu sin mwet Gilead lumngaul, ac unilya Pekahiah, oayapa Argob ac Arieh, ke kalkal se oan oe luin inkul sin tokosra in acn Samaria. Na Pekah el aolulla Pekahiah in tokosra.\n26 Ma nukewa saya ma Pekahiah el orala, simla oasr in Sramsram Matu Ke Tokosra Lun Israel.\nTokosra Pekah Lun Israel\n27 In yac aklumngaul luo ke pacl Tokosra Uzziah el leum in acn Judah, Pekah wen natul Remaliah, el tokosrala lun Israel, ac el leum in Samaria ke yac longoul. 28 El oru ma koluk lain LEUM GOD ke el fahsr tukun srikasrak koluk lal Tokosra Jeroboam wen natul Nebat, su kolla mwet Israel in oru ma koluk.\n29 In pacl se ma Pekah el tokosra inge, pa Tiglath Pileser, su Tokosra Fulat lun Assyria, el sruokya siti Ijon, Abel Beth Maacah, Janoah, Kedesh, ac Hazor, oayapa acn lun Gilead, Galilee, ac Naphtali. Na el usla mwet in acn inge nu ke sruoh in acn Assyria.\n30 In yac aklongoul ma Jotham wen natul Uzziah, el tokosra lun Judah, Hosea wen natul Elah, el orek pwapa lukma lainul Tokosra Pekah, ac unilya, na el aolulla in tokosra. 31 Ma nukewa saya ma Pekah el orala, simla oasr in Sramsram Matu Ke Tokosra Lun Israel.\nTokosra Jotham Lun Judah\n(Luo Chronicle 27:1–9)\n32 In yac akluo ma Pekah wen natul Remaliah, el tokosra lun Israel, Jotham wen natul Uzziah, el tokosrala lun Judah 33 ke el yac longoul limekosr, ac el leum in Jerusalem ke yac singoul onkosr. Nina kial pa Jerusha, acn natul Zadok. 34 Jotham el fahsr tukun srikasrak lal Uzziah papa tumal, ac el oru ma LEUM GOD El insewowo kac. 35 Tusruktu el tiana kunausla nien alu lun mwet pegan, ac mwet uh srakna orekmakin acn inge nu ke orek kisa ac akosak mwe keng we. Jotham pa tuh musaela Mutunpot Epang ke Tempul.\n36 Ma nukewa saya ma Jotham el orala, simla oasr in Sramsram Matu Ke Tokosra Lun Judah. 37 In pacl se ma el tokosra inge pa LEUM GOD El supwalla Tokosra Rezin lun Syria ac Tokosra Pekah lun Israel in som mweuni acn Judah. 38 Jotham el misa ac pukpuki inkulyuk lun tokosra in Siti sel David, ac Ahaz wen natul, el aolul in tokosra.\n+ 15:7 Isa 6:1 + 15:12 2 Tok 10:30 * 15:12 fwil se akakosr: Zechariah el ma ke fwil se akakosr natul Jehu.


Me Akkalemye ke COVID-19 | Multnomah County\nMe Akkalemye ke COVID-19\nUPDATE July 8 - Multnomah County remains in Phase 1 of reopening. We will update with more information as it becomes available.\nIn Sifil Pac Ikacsla tu ke Akkwuk ac Karinginyuk Fwal\nKe May len 7, Governor Brown el akkalemye akwuk nu ke reopening ku in sifil pac ikacsla Oregon State. Multnomah County el inge oasr ke phase 1 ke reopening se inge. Kutu akwuk ku srikasrak nu ke Phase 1, nu ke Reopening se inge, pa inge: 1) mwet u in ku in utyak ac muta ac mongo ke lom in mongo (restaurant) - tusruktu, in karingin in oasr lusen fit 6 inmasrlon kais sie u; ak 2) mwet u in ku in orekmakin lom in kalkul, ku acn in naweyuk (barbershops/salons), ac lom in asrosr (gym); ac ak 3) mwet u in ku in tukeni, ku waclilil - tu in tiac pus liki mwet longoul limekosr (25) ke pacl se.\nIn kalem pac nu sin mwetu nukewa la finne kais sie kasru (services) inge mwutewack in ikakla, mwetu enenu in kalem pac kac la COVID-19 el srackna oasr in masrlosr. Kut srackna enenu in sensenkihn ne kena oasr ono koneyukyak in sang karingin. Kut mwetu enenu in oru ma kunasr in karingin sucu lasr, mwet kawuk lasr ac mwet na kewa su muta fototo nu yorosr.\nMutacwack ke July len se met (July 1), akwuk nu ke face coverings (ku face mask) el akfasryeyuk. Mwet nukewa su utyak nu ke acn ma mwetu waclilil we (public spaces), enenu na in orekmakin face mask. Ac mutacwack pac ke July len singucul limekosr (15) mwetu ac enenu pac in orekma kin face mask finne elos muta lukun umw u - fin elos ac kofla in karingin tu in oasr luhsen fit onkosr (6) inmasrlon mwet u. Akwuk se inge tiacna ma nu sin tulik su srik liki iac singucul luo (5) ac oacyacpac mwet su oasr mas ku kutena oiyac su ac punacng a tiac fwal elos in orekmakihn face covering.\nMultnomah County el lihksreni na akkeya mwet u in akos masap inge. Tusruktu, mwetu in esam pac la kutena oiyac su pilacsru ku akkolukye oacna sie mwet su orekmakin face covering (face mask) ku pac in oralac elya na yok. Multnomah County el suk pac in akkwoye ac kasru pac ke donations ke face coverings in ku in sang kasru elos nu kewa su enenu.\nKutu pac me akkalemye ke face covering ac COVID-19\nMa in akkeye kom:\nVirus se ma oracla COVID-19 el arulacna fihsrasr in fwasrelihk inmasrlon mwetu. Karingin kom in wo.\nKaringin tu in srik pacl suc kom tukeni nu sin mwet su ma tiacna ma ke lom sum an\nSrike in oasr luhsen fit 6 inmasrlom ac mwet saye in pacl u na kewa\nKaringin in tiac fasrelik mas u ke kom oaru in oul poum ku aknasnasye poum ke pacl na kewa, ac kosracla ke pacl kom kohfkof\nKaringin kom in tiac kal motom\nAknasnasye (disinfect) kais sie acn su mwetu oacna tuku nu kac, ku kal\nOrekmakin face covering (face mask) ke pacl kom som nu in waclil u\nKom fin mas, kom mutana in lom sum an, ac karingin pac tu mwet u in tiac pac weack mas.\nArulacna fihsrasr kom in weack mas se inge (COVID-19) kom fin sie mwet su misen heart, ku asthma (mal), ku misen suka (diabetic), ku sra fulact (high blood pressure). Suk kasru ke pacl na sa.\nKom fin pulakin mas\nKom fin pulakin mas – kom fin pula fol (fever) ku kohfkohf – kom mutana lom sum an ac oruna ma kom muta oru in akkeye kom lac: monglac, mutulac, ac nim kof in yok. Ne ingena, srackna wangin ono nu ke COVID-19.\nKutu ma kom a puhla kom fin weack COVID-19 pa inge:\nNgal kapin srolyom\nKom fin tiac ku in emah ku ngok ma u\nPangon lom ono a, tu kom in ku in eis kasru in sulela la kom ac enenu in som test ku tiac. Fin wacngin lom ono kom muta fasr nu kac, kom ku pac in pangon 211 in ku pac in eisla kasru ke kais sie acn ma kom ac ku in eis test lom we. Kom fin mutah ke Multnomah County, kom ku in pangon Community Health Center ke 503-988-5558. Kom tiac na enenu insurance ku pepu in immigration lom kom in eis test se inge. Kom ac srackna ku in eis test u kom finne tiac ku in moli.\nKom ku pac in eis kasru lom in oracla sulacla lom in suk kasru ku tiac ke check your risk for COVID-19.\nMutana in Lom sum an (Home Isolation)\nKom fin pulakin kais sie symptoms ke COVID-19, kom ac enenu in sriyuklac liki mwet su wi kom muta. Kom ac enenu in sriyuklac ke sie room in loom sum an, ac muta na kac, ne kena:\nLusen len tolu (3 days) ku, ao 24 – tukin kom pula mu srikeni ku wacnginlac mas ma kom pula a (ke kom tiacna orekmakin ono)\nKe lusen len singucul (10 days) – tukin kom pula mas\nKe March len 18, ICE el akkalemye pac ke lalos in tilohkinyac, ke kitin pacl, orekma lalos in ku pac in wi kasru ke ip lun public safety in ku pac in akfusrahsrye nu sin mwetu in tiac sangeng in suk kasru ke kais sie nien kasru inge.\nGovernment Lulap lun US (Federal Government) akkalemye pac ke lalos nu sin mwetu in tiac sangen in suk kasru ke kais sie acn inge. Kain in kasru inge ac tiac orkmakinyuk in sang lain mwet suc ma suk in oracla permanent residency fin acn US (United States).\nFin oasr pac enenu saye nu ke kais sie me akkalemye inge kom ku pac in pangon 211 in srasram nu sin sie mwet ma ac ku pac in srasram nu sum ke kas lom an. Ke kutena kisen siyuk ke public benefits ku public charge, kom ku pac in pangon Oregon Law Center/Legal Aid Services of Oregon Public Benefits Hotline ke 1-800-520-5292.\nNu Sin Mwet Orekma\nKom fin liye kais sie oiyac, ku luma, ku oracla ma ac sensenkinyuk nu ke safety nu sin mwetu, kom ku pac in oracla report lom an nu sin OHSA (Oregon Safety and Health Administration) ke 800-922-2689.\nFin oasr pac elya, ku me sensenkinyuk ma kom liye pac ke acn in orekma lom an, kom ku pac in file complaint nu sin Oregon Occupational Health and Safety. Form inge oasr ke kewa na kas English ac kas Spanish.\nOregon Bureau of Labor and Industries ku pac in kasru mwet orekma nu ke kais sie program inge. Program inge pa - Sick Time, the Oregon Family Leave Act, ac kutu pac kasru puspus elos ku in oru nu sum. Kom fin sie mwet orekma, ac oasr kisen siyuk lom ke ma inge, kom ku pac in pangon 971-673-0761 ku email pac nu ke mail@boli.state.or.us.\nKutu Pac Me Akkalemye\nKisen Siyuk pac saye?\nPangon 2-1-1, ikack len na kewa ke ao 8 ke litutacng nu ke ao 11 ke fong / ku, kom som nu ke 211Info


Ezekiel 39 - BIBLE MUTAL\n1LEUM GOD Fulatlana El fahk, “Kom, mwet sukawil moul la, fahkak kas in palu lainul Gog, leum fulat lun mutunfacl Meshech ac Tubal, ac fahk nu sel lah nga lainul.\n2Nga ac fah furokolla nu ke siena inkanek, ac kololla liki acn loes nu epang nwe ke na el sun fineol lun Israel.\n3Na nga fah puokla pisr natul liki lac paol lasa, ac sukan pisr natul liki lac paol layot.\n4Gog, ac un mwet mweun lal wi mwet nukewa ma kasrel uh, ac fah topelik misa fineol Israel, ac nga ac fah lela tuh manolos in fah mwe mongo nu sin won nukewa, ac kosro lemnak nukewa.\n5Elos nukewa ac fah misa in acn turangang. Nga, LEUM GOD Fulatlana, pa fahk ma inge.\n6Nga ac fah tanak sie e in acn Magog, ac weacn nukewa yen ma mwet uh muta misla we, na mwet nukewa ac fah etu lah nga pa LEUM GOD.\n7Nga ac fah oru tuh mwet luk Israel elos in arulana etu lah Inek mutal, ac nga ac fah tia lela Inek in sifil aklusrongtenyeyuk. Na mutanfahl nukewa fah etu lah nga pa LEUM GOD mutal lun Israel.”\n8LEUM GOD Fulatlana El fahk, “Len se ma nga tuh fahk ah, pwayena lah ac tuku.\n9Mwet su muta in siti lun Israel elos ac fah illa ac orani kufwen mwe mweun ma sisila uh mwe ta e lalos. Elos ac fah sang mwe loeyuk, pisr, sukan pisr, osra in fakfuk, ac sak in anwuk in mwe etong. Ma inge ac fal in orekmakinyuk in mwe ta e ke yac itkosr.\n10Elos ac tia enenu in ti etong inima uh, ku pakpuk sak mwe etong insak uh, mweyen pukanten kufwen mwe mweun elos in etongkin. Elos ac fah pisrala ma lun mwet su tuh utyak ac pisre ma lalos meet ah.” LEUM GOD Fulatlana pa fahk ma inge.\n11LEUM GOD El fahk, “Ke pacl se sikyak ma inge uh, nga ac fah sang sie acn in facl Israel, ke Infahlfal Lun Mwet Fufahsryesr kutulap in Meoa Misa, tuh Gog elan pukpuki we. Na Gog ac mwet mweun lal nukewa ac fah pukpuki, ac infahlfal sac ac fah pangpang ‘Infahlfal Lal Gog Ac Mwet Mweun Lal.’\n12Mwet Israel ac fah pikinya mwet misa inge ac sifil aknasnasyela acn inge ke malem itkosr.\n13Mwet nukewa in facl sac ac fah akasrui in pikinya mwet misa, na ac fah akfulatyeyuk elos ke sripa se inge ke len in kutangla luk uh. Nga, LEUM GOD Fulatlana, pa fahk ma inge.\n14Ac fah solla pac kutu mwet in forfor apunla facl sac ke lusen malem itkosr, ac pikinya mano nukewa ma oan soenna pukpuki, elos in aknasnasyela acn uh.\n15Ke elos ac fahsr sasla in acn uh, pacl nukewa ma elos ac konauk sri in mwet, elos ac akilenya acn sac, mwet pukpuk in tuku ac usla pikinya ke Infahlfal Lal Gog Ac Mwet Mweun Lal.\n16(Oasr sie siti srisrik apkuran nu ke acn se inge, su ac fah ekin mwet mweun inge.) Ouinge facl sac ac fah sifil aknasnasyeyukla.”\n17LEUM GOD Fulatlana El fahk nu sik, “Mwet sukawil, pangonma won nukewa, ac kosro lemnak nukewa in tuku liki acn nukewa, ac mongo ke mwe kisa se su nga akoo nu selos. Ac fah sie kufwa na lulap fineol in acn Israel, yen elos ac mongo ikwa ac nim srah.\n18Elos ac tuku mongo monin mwet mweun, ac nim srah ke mwet leum lun faclu, su ac fah anwuki oana sheep mukul, ku sheep fusr, ku nani, ku cow mukul factfat.\n19Ke nga ac uniya mwet inge oana mwe kisa, won ac kosro nukewa ac fah kangla kiris nwe ke na elos kihpi, ac nim srah nwe ke na elos sruhila.\n20Ke tepu se luk inge, elos ac arulana kihpi ke kangyen ikwen horse ac ikwen mwet kasrusr fin horse, oayapa ikwen kain in mwet mweun nukewa. Nga, LEUM GOD Fulatlana, pa fahk ma inge.”\n21LEUM GOD El fahk, “Nga ac fah lela mutunfacl saya in liye wolana luk, ac fahkak nununku suwohs luk in oru ma nga sulela in oru uh.\n22In pacl sacn fahla, mwet Israel ac fah etu lah nga pa LEUM GOD lalos.\n23Ac mutunfacl uh fah etu lah mwet Israel elos som nu in sruoh ke sripen ma koluk elos oru lainyu. Nga ngetla lukelos ac oru tuh mwet lokoalok lalos in kutangulosla ac onelosla ke mweun.\n24Nga oru nu selos fal nu ke koluk ac moul fohkfok lalos, ac nga forla lukelos.”\n25LEUM GOD Fulatlana El fahk, “Tusruktu, inge nga ac fah pakoten nu sin fwilin tulik natul Jacob, mwet Israel, ac sifil folokonak moul wo lalos meet ah. Nga fah karingin Ine mutal luk.\n26Ke pacl se elos ac sifilpa muta in misla in facl selos sifacna, ac wangin mwet sifilpa aklokoalokyalos, elos ac fah tia sifil esam pacl se akmwekinyeyuk elos ke sripen seakos ac likkeke lalos nu sik.\n27Nga ac fah folokonma mwet luk liki facl nukewa ma mwet lokoalok lalos muta we, in akkalemye nu sin mutunfacl nukewa lah nga mutal.\n28Na mwet luk ac fah etu lah nga pa LEUM GOD lalos, mweyen nga tuh supwalosla nu in sruoh, ac inge nga sifil eisaloseni ac folokunulosme nu in facl selos sifacna, ac tia sisla siefanna selos.\n29Nga ac fah okoala ngunik nu fin mwet Israel, ac tiana sifil ngetla lukelos. Nga, LEUM GOD Fulatlana, pa fahk ma inge.”


BIBLE MUTAL ROME 3\n☰ ROME 3 ◀ ▶\n1 Na mea, oasr ma ac wo nu sin mwet Jew yohk liki mwet saya uh? Ya oasr sripen kosrala? 2 Aok, arulana yohk na pwaye, in ouiya nukewa! Ma se meet, God El tuh sang kas lal nu sin mwet Jew. 3 Tusruktu fuka, kutu selos fin tia oaru nu ke kas lal? Ya kalmac pa God El ac tia pac oaru? 4 Tia ku! God El pwayena, finne mwet nukewa mwet kikiap. Oana ke Ma Simusla fahk,\n“Suwohs lom ac fah kalem ke kas lom;\nKe pacl kom orek nununku, suwohs uh ac fah ma lom.”+\n5 Na ma koluk kut oru uh fin akkalemyela suwoswos lun God nu sin mwet uh, na fuka? Ya kut ku in fahk mu God El tafongla ke El kai kut? (Ke nga fahk ouinge, nuna ma na mwet uh ac siyuk.) 6 Tiana ku! God El fin sesuwos, El ac nununku faclu fuka?\n7 Tusruktu fuka fin orekma sesuwos luk pa oru mwet uh in arulana akfulatye wolana lun God, ke sripen suwoswos lal kalemla liki meet? Efu ku ngan srakna nununkeyuk oana sie mwet koluk? 8 Na efu kut tia tari fahk mu, “Lela kut in oru ma koluk, tuh ma wo uh in sikyak”? Pwaye lah kutu mwet uh akkolukyeyu ac fahk mu nga kaskas ouinge! Elos ac fah eis lusla, fal nu ke ma elos oru.\nWangin Sie Mwet Suwohs\n9 Na fuka, ya kut mwet Jew wo liki mwet in mutunfacl saya? Mo, kut tiana wo lukelos! Nga akkalemye tari lah mwet Jew ac mwet saya uh tukenina muta ye ku lun ma koluk. 10 Oana Ma Simusla uh fahk:\n“Wangin sie mwet suwohs ye mutun God,\n11 Wangin mwet kalem ke ma suwohs,\nWangin mwet suk God.\n12 Elos nukewa forla liki God;\nElos nukewa tafongla;\nWangin sie mwet oru ma suwohs, tiana sie.\n13 Kaskas kutasrik lalos kolla mwet nu ke misa;\nKikiap sulallal sroma fin lohulos,\nAc kas in aksangeng tuku liki oalulos, oana pwasin tuku liki oalin serpent;\n14 Sramsram lalos sessesla ke kas in selnga na koluk.\n15 Elos sa na in akkeokye ac uniya mwet;\n16 Yen nukewa elos fahsr we, elos kunausla acn ac sang ongoiya nu sin mwet.\n17 Elos tia etu inkanek in orek misla inmasrlon mwet,\n18 Ac elos tia pac etu in sangeng sin God.”\n19 Inge kut etu lah ma nukewa ma sapkinyuk in Ma Sap uh ma na nu selos su muta ye Ma Sap, tuh in tulokinya kas in laflafu nukewa lun mwet, ac oru tuh faclu nufon in nununkeyuk sin God. 20 Tuh wangin mwet aksuwosyeyuk ye mutun God ke sripen el akfalye Ma Sap. Pwayena ma Ma Sap uh oru pa in akkalemye nu sin mwet uh lah elos orekma koluk.\nGod El Aksuwosye Kut Nu Sel Fuka\n21 Na inge, God El fahkak tari nu sin mwet uh inkanek lal in aksuwosyelos ye mutal. Tiana ma ke ma sap, finne Ma Sap lal Moses ac mwet palu elos tuh orek loh kac. 22 God El aksuwosye mwet uh nu sel ke lulalfongi lalos in Jesus Christ. El oru ouinge nu sin mwet nukewa su lulalfongi ke Christ, mweyen yorol wangin srisri: 23 mwet nukewa orekma koluk, ac elos nukewa tia sun lupan wolana se ma God El akoo nu selos. 24 A ke lungkulang lun God su El ase ke wangin molo, mwet nukewa aksuwosyeyuk ye mutal ke Christ Jesus, su aksukosokyelosla. 25 Ac God El eisalang Christ, tuh ke sripen misa lal fin sakseng, mwet uh fah ku in eis nunak munas ke ma koluk lalos ke elos lulalfongi in el. God El oru ouiya se inge in fahkak suwoswos lal. In pacl meet ah, El tuh mongfisrasr ac sifacna sulela Elan tia lohang nu ke ma koluk lun mwet uh. 26 A in pacl inge El lohang nu ke ma koluk lalos, in akkalemye suwoswos lal. Ouinge El sifacna fahkulak lah El suwoswos, ac lah El aksuwosye mwet nukewa su lulalfongi ke Jesus.\n27 Na mea kut ku in konkin kac? Wangin! Ac efu? Ya kut ku in fahk mu mweyen kut akos Ma Sap? Mo! Ma na ke sripen kut lulalfongi. 28 Tuh kut etu tari lah sie mwet el aksuwosyeyuk yurin God ke lulalfongi mukena, ac tia ke el oru ma sapkinyuk in Ma Sap. 29 Ku mea, God El God lun mwet Jew mukena? Ya El tia God lun mwet sayen mwet Jew an pac? Aok, El God pac lalos. 30 Oasr God sefanna, ac El ac aksuwosye mwet Jew ac oayapa mwet sayen mwet Jew ke lulalfongi lalos. 31 Na fuka — kalmen ma inge pa ke sripen lulalfongi se inge kut ac sisla Ma Sap? Mo, tia ouinge; a kut akkeye Ma Sap.\n+ 3:4 Psa 51:4


Tuesday (6/21) Sifac: Nuhnuhnkeyen Ohiyac Kuhtasrihk - Word Of Knowledge | USA\nSifac: Nuhnuhnkeyen Ohiyac Kuhtasrihk\nMwe Read: Psalm 52\nPacl se ma David el simis Psalm soko inge sikyak ke el kasrkusrak. Doeg el pa sie mwet kulansap lal Saul suc ma srike in eyense in muh kuh itukyak wal wowo lal. Doeg el kain is mwet se ma oru orekma la in mu sifana sang sraklul nuke wal fulat. Pa kut kalem kac lac el mwet Edom suc ma tuku ke sou lal Esau. Inmasrol Esau ac Jacob tiana oasr akasrui ke sripen sie moul in mano ac sie moul in ngun. Ke mwe read se inge, kut pac in motko mu David el sim kacl Saul suc ma mwe read uh akkalemye ke orek kohnkihn ku fuhnmwet. Acn ma oasr wal fulat we uh, yohk pac ma koluk sikyak we ac tulik nutin God uh enenu in fasreacng in moul kin ellah wowo suc ma David el srike in akkalemye kain in ip tolu (3) suc ma tia oana sie.\nKut fin loacng nuke fus 1-4, sramsramkin lac mwet koluk uh lungse orek fuhnmwet kuh kohnkihn. Kut fin loacng nuke mukuikui lal Doeg ke sramsram kikiap in sang akkolukye mwet kut nukacl Saul in orek fuhnmwet. Na ip se tohkoh an pa fus 5-7, sramsrakin lac mwet orekma suwos uh lungse isrun. Mwet orkema suwos inge akilen ma upac sikyak ma God El oru inge, ac elos e tufwa isrunulos suc putatyank nukac. Na ip se ak tolu (3) an pac fus 8-9, sramsramkin sak olive soko suc ma lumweyuck nuke mwet lulalfongi suc ma oacyacpac moulkin ma elos lulalfongi pa kalem ke kulansap lalos nusin God. Elos inge tia orek fuhnmwet ac tia isrun ma sikyak uh. Elos fasreang na nuke kulansap lalos nusin God uh. Pa inge elos suc moniyuck in ma nukewa pa kalem ke saka olive soko ma orekf fako pus. Fako iyen ma wo uh pus ke sripen akosten nuke akwuck a kolyuck lun God. Ma inge pa ase insewowo nuselos suc akos.\nFinsrak uh pa kut in sikaleni in prue ac siyuck sin God, mwe lutlut se inge in muh ku in ikakla kut in kalem kac. Kulo.\nPrevPreviousMonday (6/20) Sifac: Sie Mwet Luhn God\nNextWednesday (6/22) Sifac: Mwet Kikiacp ac Mwet Sramsram Ke Ma PwacyeNext


Orekma 25 - BIBLE MUTAL\n1Len tolu tukun Festus el tuku nu in facl sac, el som Caesarea lac nu Jerusalem,\n2yen ma mwet tol fulat ac mwet kol lun mwet Jew elos tukakunul Paul nu sel. Elos kwafe sel Festus\n3elan welulos ke nunak lalos in usalu Paul nu Jerusalem, mweyen elos akoo in unilya inkanek uh ke el tuku uh.\n4A Festus el fahk, “Paul el kapir oasr Caesarea, ac nga ac folokla nu we ke pacl na sa.\n5Lela mwet kol lowos an in wiyu som nu Caesarea, ac srukak mwe alein lowos an we, fin oasr ma koluk el orala.”\n6Festus el muta yorolos ke len oalkosr ku singoul, na el fah som nu Caesarea. Ke len se tok ah, el muta ke acn in nununku ac sap in utuku Paul.\n7Ke Paul el utyak, mwet Jew ma tuku Jerusalem me elos tu raunella, ac tukakunul ke ma koluk na yohk puspis, a elos tia ku in akpwayei.\n8Tusruktu Paul el sifacna loangel ac fahk, “Wangin ma koluk nga orala lain Ma Sap lun mwet Jew, ku lain Tempul, ku lain Tokosra Fulat lun mwet Rome.”\n9Tusruktu Festus el lungse akinsewowoye mwet Jew uh, oru el siyuk sel Paul, “Ya kom lungse som nu Jerusalem in tuh nununkeyuk kom we ye mutuk, ke ma tukakinyuk kom kac inge?”\n10Paul el fahk, “Inge nga tu ke acn in nununku lun Tokosra Fulat, yen se ma fal in nununkeyuk nga we. Wangin ma sufal nga orala nu sin mwet Jew uh, oana ke kom sifacna etu uh.\n11Nga fin kunausla ma sap, ku orala kutena ma koluk su fal in anwuki nga kac, nga tia suk in kaingkunla ma inge. Tusruk, fin tia pwaye ma elos tukakinyu kac uh, wangin mwet ku in eisyuyang nu selos. Nga lungse sruhk ma inge nu ke nununku lun Tokosra Fulat.”\n12Na tukun Festus el lolngok yurin mwet kasru lal, el fahk, “Kom siyuk tari tuh kom in nununkeyuk sel Tokosra Fulat, ouinge ac fah supweyukla kom nwe yorol Tokosra Fulat.”\n13In kutu pacl tok, Tokosra Agrippa ac Bernice tuku nu Caesarea in tuh paingul Festus nu we.\n14Tukun eltal muta we ke kutu len, Festus el aketeya nu sin tokosra sac tukak ma orek lainul Paul. El fahk, “Mwet se oasr inge su Felix el tuh filiyana in presin ke el som.\n15Ac ke nga tuh som nu Jerusalem, mwet tol fulat ac un mwet matu lun mwet Jew elos tukakunul nu sik ac siyuk ngan fahk mu oasr mwatal.\n16Tuh nga fahkang nu selos mu kut mwet Rome uh tia wi sang mwatan mwet tukakyak ke ma koluk nwe ke na el, ac mwet ma tukakunul uh, ngetani in nununku, elan ku in loangel sifacna ye mutun mwet lainul uh.\n17Ke elos tuku nu yenu, nga tia sisla pacl, a ke len se na tok ah nga som nu ke nien nununku, ac sap in utuku mwet sac.\n18Mwet ma lainul uh elos tuyak, tusruktu elos tiana lainul ke kutena ma koluk ma nga nunku mu elos ac tukakunul kac uh.\n19Pwayena ma elos lainul kac uh pa akukuin na ke alu lalos uh, ac ke mwet se pangpang Jesus su misa tari, tuh Paul el fahk mu el moul.\n20Nga tuh tia ku in etu lah nga ac eis fuka mwe akpwayeye ma inge, pwanang nga tuh siyuk sel Paul lah el ac tia lungse som nu Jerusalem in orek lohngyuk se inge we ke ma tukakinyuk el kac uh.\n21Tusruktu Paul el tuh sruhk lohngyuk kacl uh in nununkeyuk sel Tokosra Fulat, ac elan mutana ke acn se ac taranyuk el sin mwet liyaung presin. Na pa nga sap elan mutana in presin nwe ke na nga ku in supwalla nu yorol Tokosra Fulat.”\n22Agrippa el fahk nu sel Festus, “Nga ke sifacna lohng sramsram lun mwet se inge.” Na Festus el fahk, “Kom ac fah lohngol lutu.”\n23Ke len tok ah Agrippa ac Bernice eltal tuku nu ke lohm in tukeni lulap, ac ke eltal utyak mwet uh akfulatyaltal ke kain in akfulat puspis. Mwet kol fulat lun un mwet mweun, oayapa leum lun siti uh wi pac tukeni sac. Na Festus el sap in utuku Paul.\n24Festus el fahk, “Tokosra Agrippa, ac kowos nukewa su wi tukeni se inge! Kowos liye mwet se inge, su mwet Jew nukewa in acn Jerusalem, ac elos su muta yenu, elos use kas in lain puspis kacl nu yuruk. Elos wowoyak mu in tia lela elan moul.\n25Tuh nga tiana ku in konauk lah oasr ma koluk el orala ma fal in anwuki el kac. Ac ke el sifacna siyuk lohngyuk kacl uh in orek sel Tokosra Fulat, nga wotela tari nga in supwalla nu yorol.\n26Tuh wanginna kas kalem kacl yuruk ma fal nga in sim fahk nu sin Tokosra Fulat. Pa inge sripa se oru nga usalu nu ye motowos — yokna nu sum, Tokosra Agrippa! — tuh ke tari lohngyuk kacl uh, na ac fah oasr ma nga ku in simis fahk kacl.\n27Mweyen wangin sripa nga in supwala sie mwet kapir, nga fin tia akkalemye ma lainyuk el kac uh.”\n< Orekma 24\nOrekma 26 >


Ezekiel 12 - BIBLE MUTAL\n1LEUM GOD El fahk nu sik,\n2“Kom, mwet sukawil moul la, kom muta inmasrlon mwet lungsena alein. Oasr mutalos, a elos tia liye mau. Oasr insraclos, a elos tia lohng mau, mweyen elos lungse alein.\n3“Inge, mwet sukawil, apweni kutu ma lom ingan in oana luman sie mwet kaing, ac mukuiyak meet liki fongeni. Lela mwet uh in liye lah kom ac som nu ke sie pac acn. Sahp mwet lungse alein ingan ac akilen kom.\n4Apweni ma kom ac us nu in sruoh ke srakna len. Lela mwet nukewa in liye ke kom ac fahla ke ekela uh, elos in pangon mu kom ac som nu in sruoh.\n5Ke pacl elos ac liye kom an, pukanla sie pat ah ke sinka in lohm sum, ac eis ap lom an ac tufoki kac.\n6Lela elos in liye ke kom ac srukak ap lom nu finpisom ac illa nu in lohsr uh. Afinya motom kom in tia ku in liye acn kom fahsr we. Ma kom oru inge ac fah sie mwe akul in sensenkin mwet Israel.”\n7Na nga oru oana LEUM GOD El fahk nu sik. In len sac nga apweni ap se in oana mwet ac kaingla se, ac ke eku sac ke mutawauk in lohsrla, nga pukanla sinka ah ke pouk, ac illa. Na nga srukak ap sac nu finpisuk ac som ke mwet nukewa liye.\n8Ke lotutan tok ah LEUM GOD El kaskas nu sik ac fahk,\n9“Mwet sukawil, inge mwet alein lun Israel fin siyuk lah mea kom oru an\n10kom fahkang ma nga, LEUM GOD Fulatlana, fahk nu selos. Kas inge ma nu sin fisrak se su leumi acn Jerusalem, oayapa mwet nukewa su muta we.\n11Fahk nu selos lah ma kom oru inge ac sie mwe akul nu ke ma ac sikyak nu selos. Elos ac fah mwet kaing ac mwet sruoh.\n12Fisrak se su leum faclos ac fah lippisauk ap lal in lohsr uh, ac kaingla ke pat se ma elos pukanla nu sel ke sinka ah. El ac fah afinya mutal ac tia liye acn el fahsr nu we.\n13Tusruk nga fah sisalik nwek nutik uh in sruokilya. Na nga fah usalla nu in siti Babylon, yen el ac misa we ac tia liye acn uh.\n14Nga fah akfahsryelik mwet nukewa inkul sel nu yen nukewa — mwet pwapu fulat lal ac mwet mweun karinginyal. Ac mwet uh fah sokolos in onelosi.\n15“Ke nga ac akfahsreloselik nu in mutunfacl saya uh, elos ac fah etu lah nga pa LEUM GOD.\n16Nga ac fah lela kutu selos in moulla liki mweun, sracl, ac mas. Ouinge ke elos muta inmasrlon mwet in facl saya an elos fah akilen lupan moul koluk lalos, ac etu lah nga pa LEUM GOD.”\n17LEUM GOD El kaskas nu sik\n18ac fahk, “Mwet sukawil, kom in rarrar ke pacl kom mongo, ac sangeng rarrar ke pacl kom ac nim.\n19Fahk nu sin mwet in facl sacn nufon lah pa inge kas sin LEUM GOD Fulatlana nu sin mwet su muta Jerusalem — elos su srakna muta in facl selos: Elos ac fah rarrar ke pacl elos mongo, ac sangeng ac rarrar ke elos ac nim. Facl selos ac sikiyukla mweyen mwet nukewa su muta we elos moul sulallal ac kunaus ma sap.\n20Siti nukewa ma nwanala ke mwet in pacl inge ac fah kunausyukla, ac facl sac nufon ac fah acn mwesisla. Na elos ac fah etu lah nga pa LEUM GOD.”\n21LEUM GOD El kaskas nu sik,\n22ac fahk, “Mwet sukawil, efu ku mwet Israel elos kalwenina soakas se inge: ‘Pacl uh somla, a kas in palu uh tiana sikyak.’\n23Inge, fahkang nu selos ma nga, LEUM GOD Fulatlana, fahk ke ma ingan. Nga ac sisla soakas se ingan, na ac fah tia sifil srumunyuk in Israel. Fahkang nu selos lah pa inge pacl kas in palu uh ac akpwayeiyuk!\n24“Ac fah tia sifil oasr aruruma kikiap ku kas in palu tia pwaye inmasrlon mwet Israel.\n25Nga, LEUM GOD, fah sifacna kaskas nu selos, ac ma nga ac fahk uh ac tia pahtlac in sikyak. Kowos mwet likkeke, nga ac oru ma nga fahk mu nga ac oru ke pacl kowos srakna moul. Nga, LEUM GOD Fulatlana, pa fahk ma inge!”\n26LEUM GOD El fahk nu sik,\n27“Mwet sukawil, mwet Israel elos nunku mu aruruma lom ac kas in palu lom tia ma ac sa sikyak, a ma na nwe tok.\n28Ke ma inge fahkang nu selos lah nga, LEUM GOD Fulatlana, fahk mu: Ac fah tia sifilpa pahtlac. Ma nga fahkla uh ac orekla. Nga, LEUM GOD Fulatlana, pa fahk ma inge!”


Orekma 10 - BIBLE MUTAL\n1Oasr sie mwet muta in acn Caesarea, inel pa Cornelius, ac el sie mwet leum lun un solse lun acn Rome, su pangpang “Un Mwet Mweun lun Acn Italy.”\n2El sie mwet akfulatye God, na el ac sou lal nufon alu nu sin God. Yohk pac kasru ma el oru nu sin mwet Jew ma sukasrup, ac el sikalani na in pre nu sin God.\n3Sahp ac ao tolu tafun len tok sie len ah, el liye sie aruruma na kalem, ac el liye sie lipufan lun God tuku nu yorol su fahk, “Cornelius!”\n4Ke el suiya lipufan sac el sangeng, ac el fahk, “Leum, mea se?” Ac lipufan sac fahk, “God El insewowo ke pre lom ac orekma kulang kom oru uh, ac El akola in topuk kom.\n5Inge, supwala kutu mwet an nu Joppa, nu yurin sie mwet su inel pa Simon Peter.\n6El muta yurin sie mwet pangpang Simon, sie mwet orekma ke kulun kosro, ac lohm sel oan wekof uh.”\n7Tukun lipufan sac som, na Cornelius el pangonma luo mwet kulansap in lohm sel ah, oayapa sie mwet mweun su akfulatye God ac su el lulalfongi yohk.\n8El fahkang nu seltal ma sikyak uh, ac supwaltalla nu Joppa.\n9In len tok ah ke elos som ac apkuran nu Joppa, Peter el fanyak nu ke mangon lohm sac ke akuran infulwen len elan tuh pre.\n10El masrinsralla ac ke nal kutu mongo. Ke srakna akoeyuk mongo uh, el liye sie aruruma.\n11El liye kusrao ikakla, ac ma se koeyukla lucng me oana luman sie kaot na lulap, kukla ke sruwasrik akosr kac ah nu faclu.\n12Ma oan loac uh pa kain in kosro ac ma orakrak nukewa, oayapa won lemnak.\n13Pusra se fahk nu sel, “Peter, tuyak! Uni ma inge ac kang.”\n14Ac Peter el fahk, “Leum, nga tia ku! Nga soenna kang kutena ma su tia nasnas ku oal nu sik uh.”\n15Na pusra sac sifilpa fahk nu sel, “Nimet kom nunku mu kutena ma ac sufal in mongo, God El fin fahk mu ku in mongo.”\n16Ouiya se inge sikyak pacl tolu, na kaot sac folokyak nu inkusrao.\n17Ke Peter el srakna suk lah mea kalmen aruruma se inge, na mwet ma Cornelius el tuh supu ah konauk lohm sel Simon, ac inge eltal tu ke mutunoa.\n18Eltal pangyak ac siyuk, “Oasr mwet se pangpang Simon Peter lohm uh?”\n19Peter el srakna suk lah mea kalmen aruruma sac, ke Ngun Mutal fahk nu sel, “Liye, mwet tolu pa suk kom inge.\n20Ke ma inge, kom akola ac tufoki welultal som. Nimet fosrnga — nga pa supwaltalma uh.”\n21Ouinge Peter el tufoki nu ten ac fahk nu seltal, “Nga pa mwet se komtal suk an. Mea sripen tuku lowos an?”\n22Na eltal fahk, “Captain Cornelius el supwekut. El mwet na wowo se, ac el alu nu sin God, ac mwet Jew nukewa arulana akfulatyal. Lipufan se lun God fahkang nu sel mu elan sapma suli kom nu in lohm sel ah, tuh el fah ku in lohng ma kom ac fahk uh.”\n23Peter el solauk mwet uh nu in lohm uh, ac eltal motulla we ke fong sac. Len tok ah, el akola ac welultal som; ac kutu sin mwet lulalfongi in acn Joppa wi pac som.\n24Len se toko ah el sun acn Caesarea, yen Cornelius el muta soanel we, wi pac sou lal ac mwet kawuk ma el solama ah.\n25Ke Peter el akola in utyak, Cornelius el osun nu sel, faksufi ac alu nu sel.\n26Tuh Peter el tulokunulak ac fahk nu sel, “Tuyak. Mwet se na pa nga.”\n27Peter el kaskas na nu sel Cornelius ke eltal utyak nu in lohm uh, ac el konauk lah mwet puspis toeni we.\n28Peter el fahk nu selos, “Kowos arulana etu lah alu lun mwet Jew uh tia lela mwet lalos in aengani ku fahsr nu yurin mwet ke mutunfacl saya uh. Tusruktu God El akkalemye nu sik nga in tia pangon mu kutu mwet uh tia nasnas ku sufal nga in aengani yoro.\n29Pwanang ke kowos sapma nu sik uh, nga tia alolo in tuku. Tuh nga ke siyuk suwos lah efu kowos ku suliyu?”\n30Cornelius el fahk, “Sahp ac pacl se pacna inge ke len tolu somla, pa nga tuh pre in lohm sik ah ke ao tolu tafun len tok. Na in kitin pacl ah na mwet se sikme nu sik. El nukum nuknuk na saromrom ac tu ye mutuk\n31ac fahk, ‘Cornelius! God El lohng tari pre lom, ac El liye orekma in pakoten lom.\n32Supwala sie mwet ah nu Joppa nu sin mwet se su inel pa Simon Peter. El muta in lohm sin sie mwet orekma ke kulun kosro, su pangpang Simon, su lohm sel oan wekof uh.’\n33Na pa nga tuh sapot suli kom in pacl sacna, ac kom arulana kulang lah kom tuku. Inge kut nukewa tukeni inse inge ye mutun God, ac akola in lohng ma nukewa ma God El ac sap kom in fahk nu sesr uh.”\n34Peter el mutawauk in sramsram ac fahk, “Inge nga akilen lah pwayena God El oru mwet nukewa oana sie.\n35Kutena mwet su sangeng sel ac oru ma suwohs, God El insewowo sel, el finne tuhn fuka ku mwet oya.\n36God El supwama kas lal nu sin mwet Israel, in fahkak Pweng Wo ke misla ma tuku ke Jesus Christ, su Leum fin mwet nukewa.\n37Kowos etu ke ouiya pwengpeng se ma sikyak in acn Judea nufon, mutawauk in acn Galilee tukun John el fahkak mwe luti lal ke baptais ah.\n38Kowos etu pac kacl Jesus lun Nazareth, ac ke God El sang Ngun Mutal ac ku lulap nu sel. El tuh forfor in acn nukewa ac oru ma wo, ac akkeyalos nukewa su oan ye ku lun Devil, mweyen God El welul.\n39Kut mwet loh ke ma nukewa ma el tuh oru in Jerusalem ac in facl lun mwet Jew. Na elos unilya ke elos srupsrulak fin sakseng soko.\n40Tuh God El akmoulyalak liki misa tukun len se aktolu, ac oru tuh elan sifilpa sikyak nu sin mwet uh —\n41tia nu sin mwet nukewa, a nu sesr mukena, su God El nuna sulela tuh kut in orek loh kac. Aok, kut tuh welul mongo ac nim tukun el moulyak ah.\n42Ac el sapkin nu sesr in luti ke Wosasu nu sin mwet uh, ac in fahkak lah el pa God El srisrngiya in tuh nununku mwet moul ac mwet misa.\n43Mwet palu nukewa tuh fahkak kacl. Elos fahk lah mwet nukewa su lulalfongi kacl ac fah eis nunak munas ke ma koluk lalos ke ku lun inel.”\n44Ke Peter el srakna sramsram, na Ngun Mutal putati nu fin mwet nukewa ma lohng luti lal ah.\n45Mwet lulalfongi sin mwet Jew su welul Peter tuku Joppa me elos arulana lut lah God El sang mwe kite lal ke Ngun Mutal nu sin mwet pegan pac.\n46Mweyen elos lohng ke mwet inge sramsram ke pusra ma siena liki kas lalos, ac kaksakin fulatlana lun God. Na Peter el kasak ac fahk,\n47“Mwet inge elos eis Ngun Mutal oana ke kut tuh eis ah. Ke ouinge uh, ya oasr mwet ac ku in ikolya elos in tia baptaisla ke kof?”\n48Na el sap in baptaisiyukla elos inen Jesus Christ. Tukun ma inge, elos siyuk sel elan mutawin yorolos ke kutu len.\n< Orekma 9\nOrekma 11 >


Wednesday (11/8) Sifac: Ahkfuhlwact Ke Fohlohk Nuh Acn Selos - Word Of Knowledge | USA\nMwe kahsruh se inge luti kuht in akilen luhngkuhlwacng kawihlacna luhn Leum God uh. Kuht nwe tuhnyena lahenuhl pwengana pacl, El srakna luhngse kuht ac tuhpan kuht! Tuhsruhk, kuht in etuh lah ke pacl fal, luhngkuhlwacng Lal ac tui. Kuht in sa auliyak, forlah, meet liki kuht pahtlac!\nWEDNESDAY:November 8, 2017\nSIFAC:”Ahkfuhlwact Ke Fohlohk Nuh Acn Selos”\nMWE READ: Jeremiah 31:10-14\nKaksakin Leum God ke pacl ac moul wo lasr nuhkewa! Sifac se lasr nuh ke Wednesday inge pa, “Ahkfuhlwact Ke Fohlohk Nuh Acn Selos,” oasr in Jeremiah 31:10-14. Kihsen pahluh lal Jeremiah ke ma Leum God El ahkoo nuh sin tuhlik nahtuhl, suc fahsrelik fin facluh, yohkna Mwet Judah. El ac fohlohkuhnuhlosmwe nuh yen selos. Ohinge, El kena muhtuhnfacl nuhkewa in wi lohoh ke molelah Lal nuh sin tuhlik nahtuhl, yohk Mwet Judah, suc muhta in srohoh lalos Babylon. El ac fah karuhnguhnuhlos oacna sie Mwet Shepherd. Ohinge, elos fah on ke engan ac insewowo ke mwet kite ac mongo El ac sang. Mwet fuhsr ac mwet mahtuh ac fah moul in insewowo ke sripen ma nuhkewa elos enenuh ac fah ituckyang. Ac Mwet Tol uh ac fah karinginyuk ac kitakat ke mwe mongo in oacna ke orek nuh selos meet ah. Mwe kahsruh se inge luti kuht in akilen luhngkuhlwacng kawihlacna luhn Leum God uh. Kuht nwe tuhnyena lahenuhl pwengana pacl, El srakna luhngse kuht ac tuhpan kuht! Tuhsruhk, kuht in etuh lah ke pacl fal, luhngkuhlwacng Lal ac tui. Kuht in sa auliyak, forlah, meet liki kuht pahtlac!\nPrevPreviousSaturday (11/11) Sifac: Ma In Ahkacsmakihnye Kowos Keik\nNextFriday, December 18, 2020Sifac: Sie Mwet Kol Kuhlwacng Bethlehem MeMwe Read: Micah 5:1-5Next


BIBLE MUTAL SIE PETER 1\nLeta Se Meet Sel\nTukakinyen Leta Se Meet Sel PETER\nLeta Se Meet Sel Peter inge simla nu sin mwet Christian su fahsrelik nu tafunyen epang in Asia Minor, ac in leta se inge pangpang elos “mwet sulosolla lun God.” Sripa yohk lun leta se inge pa in akkeye insien mwet ma ac riti uh, su pulakin ma upa ac mwe akkeok ke sripen lulalfongi lalos. Mwet se sim inge el akesmakinyalos ke Pweng Wo ke Jesus Christ, su misa, moulyak, ac wulela mu el ac sifil foloko, ac ma inge pa sang finsrak yohk nu selos. Ke sripen ma kalem inge, elos enenu in muteng mwe keok nu selos uh, ac lulalfongi lah ma inge mwe srike kuiyen lulalfongi lalos, oayapa elos in etu lah ac fah oasr mwe moul itukyang nu selos ke “Len se ma Jesus Christ el ac sikme.”\nWi pac kas in akku lal nu ke pacl in ongoiya uh, mwet se ma simis leta se inge el oayapa kwafe nu sin mwet ma ac riti uh tuh elos in moul oana mwet su ma lun Christ.\nTakla Lun Koanon Leta Se Inge\nKas in tukakunla 1:1–2\nKas in akesmakinye ke inkanek in molela lun God 1:3–12\nKas in kwafelos nu ke moul mutal 1:13—2:10\nMa kunen mwet Christian in pacl in keok 2:11—4:19\nMoul pusisel ac kulansapu mwet ngia 5:1–11\nKas in aksafye 5:12–14\n1 Ma sel Peter, mwet sap lun Jesus Christ —\nNu sin mwet sulosolla lun God su fahsrelik ac mwet sac in acn Pontus, Galatia, Cappadocia, Asia, ac Bithynia. 2 God Papa El sulekowosla fal nu ke oakwuk lal, ac Ngun lal akmutalye kowos tuh kowos in mwet lal, ac kowos in akos Jesus Christ, ac aknasnasyeyukla ke srahl.\nLungkulang ac misla in arulana yokelik in kowos.\nSie Finsrak Su Moul\n3 Lela kut in sang kulo nu sin God, Papa tumun Leum lasr Jesus Christ! Ke sripen pakoten lulap lal, El ase nu sesr sie moul sasu ke El akmoulyalak Jesus Christ liki misa. Ma se inge nwekkutla ke sie finsrak moul. 4 Ouinge kut tawi nu ke pacl se kut ac eis kasrpen mwe insewowo su God El karingin nu sin mwet lal uh. El karingin ma inge nu suwos in kusrao, yen ma ac tia ku in kulawi, ku kolukla, ku efla. 5 Ma inge ma lowos su, ke sripen lulalfongi lowos, God El karingin kowos ke ku lal nu ke molela lal su akola in akkalemyeyuk ke pacl safla uh.\n6 Kowos in engan ke ma inge, kowos finne enenu in asor ke kitin pacl inge ke sripen kain in mwe srike puspis ma kowos keok kac. 7 Sripen mwe srike inge pa in suk lah lulalfongi lowos an ku na. Finne gold, su ku in kunausyukla, ac srikeyuk ke e. Ouinge lulalfongi lowos, su arulana saok liki gold, ac fah srikeyuk pac, in liyeyuk kuiya. Na kowos fah eis kaksak ac wolana ac sunak ke Len se ma Jesus Christ el ac sikme. 8 Kowos finne soenna liyal, a kowos lungse el. Ac kowos lulalfongel, kowos finne tia liyal inge. Ke ma inge kowos engan ma lulap ke sie engan su sessesla ke ma wolana, su kas uh tia ku in aketeya, 9 mweyen inge kowos eis molela nu ke ngunuwos, su pa sripen lulalfongi lowos in el.\n10 Mwet palu elos tuh arulana oaru in suk kalmen lango se inge, ac elos orek palu kac lah ac fah mau sie mwe sang lun God nu suwos. 11 Elos tuh srike in konauk lah pia pacl sac, ac fuka luman tuku lun len sac. Pa inge pacl se ma Ngun lun Christ su oan in elos tuh srisrngi nu kac, ke mwe keok su Christ el ac enenu in keok kac, ac wolana se su ac tuku toko. 12 God El akkalemye nu sin mwet palu inge lah orekma lalos uh tia ma ac wo nu selos sifacna, a ma nu suwos, ke elos kaskaskin ma su kowos tufahna lohng inge sin mwet utuk kas su fahkak Pweng Wo ke ku lun Ngun Mutal, su supweyuk inkusrao me. Pa inge ma lipufan uh elos kena wi kalem kac.\nGod El Pangon Kut Nu Ke Moul Mutal\n13 Ke ma inge, akola nunak lowos an nu ke orekma. Kowos in ngusrik ac arulana finsrak nu ke mwe insewowo su ac fah itukot nu suwos ke Jesus Christ el ac sikme. 14 Kowos in akos God, ac tia lela moul lowos an in sifil forla nu ke lungse lowos oana ke pacl se kowos srakna nikin. 15 A kowos in mutal in ma nukewa kowos oru an, oana ke God su pangon kowos El mutal. 16 Ma Simusla uh fahk, “Kowos in mutal, mweyen nga mutal.” Lev 11:44–45; 19:2\n17 Kowos fahk mu “Papa tumasr” ke kowos pre nu sin God, su nununku mwet nukewa ke srikasrak sefanna, fal nu ke orekma lun kais sie mwet. Ouinge kowos in orekmakin pacl lula lowos fin faclu in sunakunul. 18 Tuh kowos etu ma su tuh aksukosokye kowos liki moul wangin sripa ma tutafma sin papa matu tomowos meet ah. Tia kutu ma su ac ku in kunanula oana silver ku gold; 19 a ke srah saoklana lun Christ, su oana soko lamb su wangin kutena ma koluk ke manol. 20 God El nuna sulella meet liki orekla faclu, ac tufahna fwackyuk Christ in len safla inge ke sripowos. 21 Ke el, kowos lulalfongi in God, su akmoulyalak liki misa ac sang wolana nu sel. Ouinge lulalfongi ac finsrak lowos an oan in God.\n22 Inge, ke sripen akosten lowos nu ke ma pwaye, kowos aknasnasyekowosla ac etala in moulkin lungse nu sin mwet lulalfongi wiowos, na kowos in arulana lungse sie sin sie ke insiowos nufon. 23 Tuh ke sripen kas moul lun God su ac oan ma pahtpat, kowos sifilpa isusla, oana tulik nutin El su moul lal uh kawil, ac tia ma nutin mwet ma moul lalos uh sukawil. 24 Tuh Ma Simusla uh fahk,\n“Mwet e nukewa oana mah uh,\nAc wolana nukewa lalos oana ros inima uh.\nMah uh ac uli, ac ros uh putatla, 1:24–25; Isa 40:6–8\n25 A kas lun Leum God ac fah oan nwe tok.”\nKas se inge pa Pweng Wo su fwackyak nu suwos.\n1:16 Lev 11:44–45; 19:2\n1:24 1:24–25; Isa 40:6–8


Kuht Pa Acn Nuhtin Pahpah Tuhmasr Inkuhsrao - Sel Elaine S. Dalton\nEprel 2013 | Kuht Pa Acn Nuhtin Pahpah Tuhmasr Inkuhsrao\nKe nga wi lutlut fuhlwact, nga sie mwet ma wi BYU International Folk Dancers. Sie suhmuhr ah, u se lasr inge eis pacl wo la in som nuh ke misin fin acn Europe. Summer na upac se nuh sihk ke srihpen mahlwem ekahsr na met ah pahpah se tuhmuhk ah misac ke lut. Ke kuht sun acn Scotland, nga puhla muhkahimtacl ac suhpwacrlac. Kuht tacn ke sie lohm alu ke fong sac ac na tukun tacn lasr ah kuht som nuh ke lohm in misin se an siskac ah. Ke nga fahsryang nuh ke lohm sac, nga liyacack sie yot ma fihliyucki ke sie imac ma karihngihnyuckyang ke sisken kalkal ah. Nga riti kahs inge fac, “Suc kom an, oruh in wo ip lom an.” Ke pacl sac na kahs ingacn kahlyac insiyuck, ac nga puhlakihn kuh luhn inkuhsrao kolyuckme ac use nuh sihk sie pweng. Nga etuh lah Papah Lucng El etweyuc. Nga puhlakihn lah nga tiacna muhkwena. Nga tu lun imac sac tuhng. “Suc kom an, oruh in wo ip lom an.” Pohloh kahs fihsrwacsr se ingacn ahksasucyelah nuhnak luhk uh lah Pahpah Lucng El etweyuc ac oasr sie plwacn nuh ke moul luhk uh, ac nguhn ma nga puhlakihn ah kahsrweyuc in kahlwem kac lah ip luhk uh oasr srihpac.\nTohkoh, nga etwacack lah fahk se inge tuh sie pacl ah moklwelwack mwet pahluh David O. McKay ke el tuh kuhlwacnsap oa sie misinerri fuhsr fin acn Scotland. El tuh liyacack ke sie yot ke sie lohm ke sie pacl suhpwacr ke misin lal, ac kahs inge sruhkuhlwack. Yac ekahsr tohkoh ke lohm sac kuhnanuclac ah, el oruh inkacnek in eis yot sac ac fihliyac ke imac ke lohm in misin sac.3\nOa acn nuhtin God, kais sie sesr siena ke ohiyacsr ac ma kuht puhlakihn. Ac tuhsruhk oasr srihpacn ip lasr uh—ke srihpen oasr srihpacsr. Ma kuht sang ke kahsruh in kahsruh tuhfahlah, luti, ac karihngihn mwet sahyac uh sahp oacna in mwe alsruhngwesr, srihklac, upac, ac mwe ahkmwekihn ke kuhtuh pacl uh, ac tuhsruhk ke kuht esam pohloh kahs se emet ke u luhn Muhtwacn Fuhsr—“Kuht acn nuhtin Pahpah tuhmwacsr Inkuhsrao, suc luhngse kuht”—ac fah oruh yohk eklac ke kuhpahsr ac top lasr uh.\nKe pacl na fototo somlah ah, ninac matwac yac 92 se misac. El som liki moul suhkawihl se inge oacna ke el tuh moul ah—mislac. Moul lal ah tiac oacna ma el plwacni. Mukul tuhmwacl ah, suc pa pahpah tuhmuhk, el misac ke el matwac yac 45, fihliyac tuhlihk tolu yohrohl—nga ac tamuhlwel luo wiyuck. El moul sun lusen yac 47 oa sie katinmas. El karuhnguhnwacng sucu lasr uh ke el luti ke lutlut ah ke lwen ac luti ohkohn ke fong. El karuhnguhnwacng pahpah mahtuhuh se tuhmwacl, pahpah mahtuh tuhmuhk, suc muhta siskacsr. El ahklohye tuh kais sie sesr in eis lutlut fuhlwact. El tu na kuh kac kuht in muh kuh in “wi sang.” Ac el tiacna tohrkahskahs. El sruokyac na olweacng lal, ac ke srihpen el orwaclah, el suli kuh luhn inkuhsrao in ahkinsewowoye lohm sesr ac in suhpuh ma usrnguck. El fungyang nuh ke kuh luhn pruhe, pristut, ac olwelah luhn olweacng uh. El oaru ke kuhlwacnsap lal nuh sin Leum. Insacnweacng kuh lal ahkkweye kuht, suc tuhlihk nahtuhl. El kwacna kalweni ma suhmuhslah lah Leum El enenuh in oruh ke kuht oruh ma El fahk; tuhsruhk ke kuht tiac oruh ma El fahk uh, wacngihn olwelah lasr.”4 Pa ingacn pohloh kahs lal uh, ac el etuh lah ma inge pwacye. El kahlwem kac lah meac kalmeyac in sruokyac na wuhlweacng. El tiacna akihlenyuck sin facluh. El tiacna ke. El etuh lah suc el uh ac nuhtin suc el uh—sie tuhlihk muhtwacn nuhtin God. Pwacyena lah, kuh in fwack ke ninac kiyacsr ah lah el orwaclah wo ip lal.\nKe muhtwacn ac ninac uh, Prestuhn Gordon B. Hinckley el tuh fahk sie pacl ah:\n“Kuht enenuh in tiac muhlkuhnlah kuh luhn muhtwacn uh. … Ninac uh pa kwacna mokle moul luhn tuhlihk nahtuhlos. … Ninac uh pa karuhnguhnuhlos ac tuhfahloslac ke ohiyac luhn Leum. Mokleyuck lalos yohk srihpac. …\n“… Elos pa mwet orwaclah moul uh. Elos pa karuhnguhnwacng tuhlihk uh. Elos pa mwet luti luhn muhtwacn fuhsr uh. Elos pa kawuck yohk srihpac lasr. Elos pa mwet tuhlan orekma lasr in muhsaheack tohkohsrahi luhn God. Fuhkah wolacnaiyacn ma kunaclos, fuhkah wolacnaiyacn mwe sang lalos.”5\nNa sie ninac kuh sie pahpah kuh in akiyac fuhkah nuh sin acn nahtuhlos ma pwacye wo ac ma pahtpaht lah el acn nuhtin God? Kuht ac kahsrwelos fuhkah in srollah liki facluh ac sroacng nuh ke tohkohsrahi luhn God?\nKe facl ma kais kuhtuh na koluklac, muhtwacn fuhsr uh enenuh muhtwacn ac mukul uh in tuyak in mwet loh luhn God ke pacl nuh kwewa ac ke ma nuh kwewa, ac ke acn nuh kwewa. Wacngihn pacl ma yohk srihpac oacna inge. Muhtwacn fuhsr uh enenuh ninac ac mwet in lotwelos suc ahkkahlwemye ohiyac wo luhn muhtwacn uh. Ninac an, ohiyacn inmahsrlowos ac acn nuhtuwos an arulacna yohk srihpac, ac oacyacpac ohiyacn srihkasrak lom an. Kowos luhngse ac kaksakihn fuhkah pahpah tuhmwacl an, pristut lal, ac kunohkohn muhtahl lal ac fah ahkkahlwemyeyuck ac sahp ahkyohkyeyuck ke atacn ac elahn acn nuhtum an.\nMeac ip se ma kuht nuh kwewa enenuh in “oruh in wo” uh? Mwe fahkwack luhn sucu uh kahlwem:\nKe plwacn muhtahl, pahpah uh in karihngihn sucu lalos ke luhngse ac suwohswohs ac ma kunaclos in sang ma enenuh luhn moul uh ac in karuhnguhnwacng sucu lalos. Ma kunacn ninac uh pa in liyacacng tuhlihk nahtuhlos. Ke kunohkohn muhtahl inge, pahpah ac ninac uh enenuh in akacsruhi oa mwet oacna sie inmahsrlo. …\nKuht ahksensenye lah mwet ma kuhnaoslah olweacng luhn nwacsnwacs, suc ahkkohsye elos suc elos pahyuck se kuh tuhlihk nahtuhlos, suc tiacna oruh kunohkohn in sucu uh ac fah sie pacl tu in topuk ma inge ye muhtuhn God.6\nKe acn ma koluk ke pacl lal Mormon ah, el ahsor lah muhtwacn ah tuh ahkkolukyeyucklac ke ma sacohk emet ah uh—ohiyac wo ac nwacsnwacs.7\nSifilpac nga ahksasucye pahng se in fohlohk nuh ke ohiyac wo. Ohiyac wo pa ma fokoko ac kuh luhn acn nuhtin God. Ac fuhkah facluh fin ohiyac wo—pactuhn ke nuhnak ac elah wiwina ohiyac suwohs fuhlwact, weacng tiac kosro8—tuh sifilpac fohlohkihnyuckme nuh fin acn sesr oacna sie ma yohk srihpac na pwacye? Fin ma koluk, petsac koluk, ac ahkkohs uh srihkeni, yac ac suhpuhseni macruht kuhnaosyucklac, moul kuhnaosyucklac, ac inse muhsahl? Kuh ma sulkackihnyuck ke retio ac tv uh ahkfuhlwactye ac ahkkweye liki na in suhmuhngnguh ac ahksrihkye acn sacohk nuhtin God? Fin mwet nuh kwewa kahlwem ke yohk srihpaciyacn pohloh kahs se inge “Kuht pa acn nuhtin Pahpah tuhmwacsr Inkuhsrao,” muhtwacn uh ac motkweyuck ac liyeyuckyang?\nYac ekahsr somlah ah, oacna ke Conference Center se inge apkuhran in sahflah muhsah kac, nga utyak nuh ke lohm muhtahl se inge ke sacwuhlsrihsr ke twek se sun susu kwekwe se ac kuhlahs in sefti, ahkolah in fahkyumi karpet ma mukul se tuhmuhk ah kahsruh ahknoeyac ah. Ke acn in tu sramsram sac packo soko ma orekmakihnyuck in mokle fohk uh, ac kutkut srihsrihk ke lohm se inge mahtoltol. Ke puhtati uh, puhtatlac nuh fin carpet sasuc sac. Ip luhk pa in fahkyumi. Ac oruh nga fahkyum ac fahkyum ac fahkyum. Tukun lusen lwen tolu, fahkyum srihsrihk se intihk ah muhsahllah!\nEkuh se met liki toeni luhlahp se emet lun lohm kahto se inge, mukul tuhmuhk uh tuh pahngonyuc. El ac tuhfahna oruh in ahknoeyac ip sahflah ke karpet sac—ye acn in tu sramsram mahtuh se inge.\nEl siyuck, “Ma suhmuhslah fuhkah ngwac suhmuhslah fin tukun karpet se inge uh?\nAc ga fahk, Mosiah 18:9: fahk muh tuyak oacna [sie mwet loh] luhn God ke pacl nuh kwewa ac ke ma nuh kwewa, ac ke acn nuh kwewa.\nKe sie facluh na upac, pa ingacn ma muhtwacn fuhsr ac muhtwacn nuh kwewa ke Alu se inge oruh uh. Elos mwet mokleyuck ke ma wo. Elos wo ac suwohswohs, lahlmwetmwet ac oaru. Elos oruh oasr eklac ke srihpen elos pa siena uh. Elos oruh wo ip lalos uh.\nYac ekahsr somlah ah, ke nga tuh fahkyumi karpet se inge—srihke in oruh in wo ip srihsrihk kunuck—nga tiacna akihlen lah sie pacl ngwac muh tulac ke niyuck fin karpet se ke acn in tu sramsram se inge.\nMihsenge oacna sie acn nuhtin God, nga tuyak oacna sie mwet lohoh lah El moul. Jisus pa Kraist. El pa Mwet in Molwelah lasr. Ke kihsacn iwaclah ma pahtpaht Lal ma nga fah sie pacl fohlohklac muhta Yohrohl—ahkpwacyelah, nwacsnwacs, ac siliyucki nuh ke sie sucu ma pahtpaht. Nga fah kaksyakuhnuhl pacl nuh kwewa ke pacl wowo luhk in oruh sie muhtwacn, sie muhtwacn pahyuck, ac sie ninac. Nga fahkwack lah kuht kolyuck sin sie mwet pahluh luhn God, Prestuhn Thomas S. Monson, ac nga tarilacna nuh sin mukul suwohswohs, suc kuh luhn pristut lalos ahkinsewowoye moul luhk uh. Ac nga fah kulohkihn ma pahtpaht ke kuh ma nga eis ke kuh ke Iwaclah luhn Mwet Lahngo ke nga fahfahlacna in “oruh in wo ip [kunuck].” Ke inen Jisus Kraist, amen.\nYoung Women Personal Progress (booklet, 2009), 3. Young Women Personal Progress (booklet, 2009), 3.\nLiye Matthew O. Richardson, “‘What E‘er Thou Art, Act Well Thy Part’: John Allan’s Albany Crescent Stone,” Journal of Mormon History, vol. 33 (Fall 2007), 31–61; Francis M. Gibbons, David O. McKay: Apostle to the World, Prophet of God (1986), 45.\nLiye Doctrine and Covenants 82:10.\nGordon B. Hinckley, “Standing Strong and Immovable,” Worldwide Leadership Training Meeting, Jacnweri 10, 2004, 21.\n“Sucu: Sie Mwe Fahkwack Nuh Fin Facluh,”Ensign kuh Liahona, Nohfohmpuh 2010, 129.\nLiye Moroni 9:9.\nLiye Young Women Personal Progress,70.\nSie Nguhsr nuh sin Tahmtahel Wiyuck uh\nAhkokyak Kahlwem Lohm An\nKuhtin Muhtwacn Wo


Sanri (4/24) Sifac: “Sie Sou Sifil Tukeni” - Word Of Knowledge | USA\nSifac: Sie Sou Sifil Tuhkeni\nMwe Read: Luke 15:11-24\nSie sramram wo ac kalem pa ke folok lun Wen se inge. Nga lulalfongi mu kut ngetla ku in srumun sramsram se inge. Tu ke sifil tuku nu sesr ke len se inge, wangin pac ma koluk kac kut in sifil kalweni in lohacng ac liye lah mea pac sasu kut ac ku in eis in sifil kahsre kut misenge.\nKais sie sesr sacok sin God. El ahsor kaclos su som lukwel ac engan ke pacl sie sesr nunkweack in folok nu yorol. Ac yok pac insewowo ac engan kut fin orekmakin ouiyen lungse se inge ac in nunku pac kaclos su tuhlac, ac kut in insacnweacng in suk in folokunulos me nu yorol, ac kut in welulos pac engan ke foloko lalos.\nKe Deutronomy 21: 17, akkalemye ouiyen kitakat ke usru. Na akwuk an pa inkaiyen pacl uh usru uh kitakat e ke pacl se papa se el mahtoo ku apkuran in misa. Oasr pac pacl pahpa se kitalik usru lal nu sin tulik natul ke pacl na el sulala in oru. Ma se ma eklac ke sramsram se inge uh pa tulik srisrik se inge pa pihrik pahpa se inge in tari kitaclik usru lal uh.\nMa sikyak ke sunutaciyen orekmakinyen usru lun tulik se inge, kahlem tu el sifacna isilya nwe ke level se e ten ke akwuk lun mwet Jew in pacl sac pa in kitakat pig ku finne in kang pus nwacn pig. Ouiyal oana elos su utuk nunak ac soenna ku in akilen lah mea wo ac fal in oru, ac nunku kac sifacna.\nTu finnwe mea, lungse lun God uh kawil, ac El mutweng ac akola pacl nukwewa in sano kut in folok nu yorol ac suk in oru ma lungse lal. El kulacng ac srak acse pal wo lasr in sokol ke srak oasr pacl lasr. Oana Papa se ke sramsram se inge, God el mutweng kut ac sou lasr uh in sifil tukweni ac suk akwuk lun God.\nPrevPreviousFriday (4/22) Sifac: El Suc Tuhlac Folokinyuk Me Nu Yen Sel\nNextMonday (4/25) Sifac: Karinginyuck ke Oaru Luhn GodNext